text:
Abapasiteri batabyigiye nibo batahiwe guhagarikwa
Urwego rw’Igihugu rw’ Imiyoborere (RGB) ruratangaza ko ababwiriza butumwa mu nsengero batabyigiye bazigwaho kugira ngo batayobya abayoboke babo.
Uru rwego rubitangaje nyuma y’iminsi mike rutangiye gufunga zimwe mu nsengero zitujuje ibisabwa kugira ngo zisengerwemo ariko ntizbangamire abandi.
Umukuru w’uru rwego Prof Shyaka Anastaze yavuze ko hari kuvugururwa itegeko n’amabwiriza mashya agiye gutangira gukurikizwa ku muntu ushaka gushinga itorero n’ibyo agomba kuba yujuje.
Mu kiganiro Inspiration on Sunday cya KT Radio, Prof Shyaka yemeye ko mu minsi yashize kwemererwa gushinga itorero bitasuzumanywe ubushishozi ku buryo amategeko yemereraga buri wese ubishaka kuba yashinga itorero atarabona n’ibya ngombwa.
Prof. Shyaka avuga ko abatangaga ibyangombwa bizeraga ko abashaka gushinga insengero ari abantu bo kwizerwa. Ariko ngo byamaze kugaragara ko muri bo hari abitwazaga ubwo burenganzira bagakora amakosa ashobora no kuyobya abagana ayo matorero.
Itegeko ryemerera umuntu gushinga itorero ryatanze icyuho ari nayo mpamvu hajemo akajagari
Prof. Shyaka avuga ko ubusanzwe gushinga Itorero bitangirwa ibya ngombwa n’Urwego rw’Akarere itorero rizakoreramo, n’uruhushya rutangwa n’urwego rw’igihugu rw’imiyoborere.
Ushinga itorero kandi yashoboraga gutangira gukora atarabona izo mpushya zose gusa agahabwa igihe cyo kubishaka, kandi nta n’igenzura rikozwe.
Ibyo ngo nibyo byateye akajagari mu nsengero byatumye zimwe zifungirwa imiryango ngo hakasorwe ibyo zitanogeje.
Avuga ko gushinga itorero kandi ngo ntiharebwaga ibyo abakozi baryo bagomba kuba bujuje, usibye kuba ushinga itorero ari we wenyine wasabwaga ibya ngombwa byo kuba yarize ibijyanye no kuyobora amadini n’amatorero.
Ibyo ngo byatumye habaho akajagari mu nyigisho zitangwa mu matorero atandukanye bikagera n’aho zimwe mu nyigisho zibangamira gahunda za Leta zirimo n’ubuzima n’ibindi.
Yagie ati “Wasangaga aka kajagari gatuma inyigisho zimwe ziyobya abigishwa ngo ntibajye kwivuza, ntibagaterwe amaraso barwaye, bamwe bakiyiriza ubusa mpaka banogotse, ibyo byose tuzabirebaho mumabwiriza mashya.
“Twemereraga gusa ko ushinga itorero ari we ugaragaza ibya ngombwa ko yabyigiye, ariko byagaragaye ko hari igihe yashyiragaho abapasiteri batabyigiye bakayobya abanyarwanda, ntabwo tuzemera inyigisho zituma abanyarwanda babaho nabi.”
Inyigisho ziyobya Abanyarwanda zizajya zifungisha itorero nta yandi mananiza
Prof. Shyaka agaragaza ko inyigisho zibangamiye imibereho myiza y’Abanyarwanda zizajya zifungisha itorero nta yandi mananiza kuko ngo na Roho nzima itura mu mubiri muzima.
Avuga ko hari igihe usanga umuvuga butumwa avuga ibintu atigiye bigatuma havuka ibindi bibazo bidashingiye ku kugaburira cyangwa kuvura Roho.
Prof. Shyaka avuga ko hari n’abajyaga mu bihugu byo hanze bakazana ibya ngombwa by’uko bazi ibyo gushinga amatorero airko ngo na byo bigeye kujya birebanwa ubushishozi.
Ati “Mu bihugu byo hanze hari akajagari mu matorero karuta ibya hano mu Rwanda. Niyo mpamvu wajyaga kubona umuntu agiye yo nyuma y’icyumweru akazana ibya ngombwa akemererwa ejo ukumva ngo yabaye Umushumba w’Itorero washaka n’aho afite insengero ukahabura kuko itegeko ritabiteganyaga.
“Aka kantu kajyanye n’inyigisho kazakemurwa no gushyiraho amabwiriza agenga imyandikire y’imiryango ishingiye ku Madini. Niba uzigisha ushaka kuvura Roho, jya mu mashuri arahari ubyige kuko n’uwigisha mu kibura mwaka hari ibyo agomba kuba yarize.”
Prof. Shyaka vuga ko amabwiriza mashya agenga imikorere y’imiryango ishingiye ku madini azatangira gukurirkizwa muri Werurwe 2018, hakarebwa ubushobozi bw’uwashinze itorero n’abo azakoresha mu kwigisha.
Gufunga insengero ntibikoma mu nkokora Amatorero
Prof Shyaka avuga ko kuba hari insengero zafunzwe kubera kutuzuza ibisabwa, atari ugukoma mu nkokora imikorere y’amatorero.
Avuga ko ahubwo bigamije gukosora ibyakozwe nabi bishobora gushyira mu kaga abagana izo nsengero mu matorero runaka, bikaba bitandukanye n’abavugaga ko Amatorero ari gufungwa hirya no hino mu gihugu.
Hari ibintu bitatu byarebwe, harimo kuba iyi miryango ifite ibya ngombwa by’ubuzima gatozi n’ibitangwa n’Akarere, aho kuba abantu bicura bagashyiraho insengero.
Icya kabiri kirebwa ngo urusengero rukoreshwe hrimo ingano yarwo ugereranyije n’abo urusengero rugomba kwikira, isuku mu rusengero n’isuku y’ubwiherero, ndetse no kurinda urusaku.
Ibyo ngo kandi binahesha agaciro umurimo wo guhimbaza Imana kuko bikwiye ko abaje gusenga basengera ahantu hayihesha icyubahiro.
Kugeza ubu nta mibare igaragaza insengero zafunzwe hirya no hino mu gihugu, ariko nko mu Mujyi wa Kigali gusa izigera kuri 700 zarafunzwe.
Bamwe mu bawiriza butumwa bashima gahunda yo gufunga insengero zitujuje ibisabwa
Bamwe mu babwiriza butumwa bavuga ko gufunga insengero zitujuje ibya ngombwa ari ubuhanuzi butangiye gusohora, kuko ngo n’ubundi handitse ko imibiri y’abantu ari yo nsengero z’Imanako amazu ntacyo amaze by’umwihariko insengero zubatse nabi.
Bavuga ko abashaka gusenga bakwiye gusengera mu mitima yabo igihe aho basengeraga hadahesha Imana icyubahiro. Ibyo ngo bikagaragaza ko Leta y’ u Rwanda iri gushyira mu bikorwa umugambi w’Imana wo gusengera ahantu hatunganye.
Theo Makombe umwe mu bavugabutumwa, avuga ko kuba guverinoma y’u Rwanda yarahisemo gufunga insengero zitujuje ibisabwa ari ukubereka ko bakwiriye kutagana insengero byo kurangiza umuhango batazi ko bishobora no kubagiraho ingaruka.
Ati “Bibiriya ivuga ko Igihe kirageze ngo abasenga Data bamusengere mu mwuka. Ntabwo twakagomye kujya mu nsengero tumeze nka ya maradiyo bahaga imyuka ukajya mu rusengero ku cyumweru Pasiteri akaguhaga ukazasubirayo imbaraga yagushyizemo zarashize akongera agahaga.”
Dukurikire ukanda kuri Like
Ibitekerezo ( 12 )
Turabashima ccyane kumakuru meza:
Hanyuma nabasabaga ko mwakwihangana rwose mukwandika inkuru mukandika ikinyarwanda kizima kuko nkiyi nkuru tsomye rwose harimo amakosa y’imyandikire y’ikinyarwanda kandi bigaragara nabi.
Murakoze
Ariko se mwe Bahama ko mbona musa n’abajijisha, mwakwiga bibliya ntawayize uyibigishihe ko mbona muvuga ko atari ngombwa kuba pasiteri/ padiri ari uko wagiye mu mashuri yabyo. Ndabona muri n’injiji zivuga ko Yezu n’intumwa batari barize. Ko mukoresha telephone na internet,computers b’ibindi bintu bibafasha, ex: guteza n’imodoka/moto mujya iyo mubeshya, Yezu n’intumwa ze bari babifite? Imana mwayigize umwana mukoresha icyo mushaka.
A)Hajye hakorwa Audit Leta irebe imikoreshereze y’Amafaranga ya buri Dini rikura mu basenga batanga, kuko abayobora anadini bakizwa n’udufaranga bnshi barimo n’abakene batanga buhumyi.
B) Leta igenzure IMFASHANYO zose Nicyo zakoreshejwe.
Nukuri birababaje, kubama kumuturage ukamwaka udufaranga twe ntudukoreshe neza ku nyungu z’Umurimo, ahubwo aba Pastor , ba Bishop naba Reverand bakagura za V8 nizindi modoka zihenze ngo Ni Imigisha Imana ibahera mucya 10 n’Amaturo.
Audit nisuzume/IGENZURE:
C)Niba amafaranga yose yakwa ashyirwa kuri Compte
D) Imikoreshereze ya za Compte z’Amadini na Raporo Interne + Externe,niba zitabaho bafunge ayo madini
E) Management control systems zimikoreshereze y’Amaturo nicya 10.
F) Barebe aho Nyobozi y’amadini agizwe na Family members (e.g Umugabo ni Bishop, Umugore akaba amwungirije. Benshi ntavuze niko bimeze.
G) Leta irebe amafaranga yabakristu hanze ku ma Compte yo mu mahanga, nayo agenzurwe niba atari Detournement. etc
H) HASHYIRWEHO COMMISSION YIHARIYE IZAGENZURA IBI, ITANGE RAPORO Y’UBUGENZUZI KU MITUNGO N’IMIKORESHEREZE YAYO MURI BURI TORERO NA BURI DINI.
Murakoze
Amatorero ni bihangane bashake ibikenewe kandi na reta ibihanganire ibahe igihe
Professeur Shyaka musabiye akanyafu k’imyaka ibiri mu izina rya Yesu,ku bwo gusenya umurimo w’Imana
Igisubizo si ukujya kwigira ubupadiri cyangwa ubupasiteri.Nkuko Gahakwa yanditse munsi hano, imana isaba abakristu nyakuri kugira ubumwe (1 abakorinto 1:10).Aka kajagari mu madini biterwa no gushaka amafaranga,bitwikiriye Bible.YESU yasabye umukristu nyakuri wese kubwiriza abantu.Kwiga Bible ntibisaba kujya mu mashuli asanzwe.Abahamya ba Yehova bose bazi Bible cyane kurusha andi madini,kandi bayigisha ku buntu ubishatse wese kandi neza kurusha Pastors na Padiri.Nyamara nta shuri bajya kubyigamo.Ikindi kandi,Abigishwa ba Yesu ntabwo bali barize amashuli.Nyamara nibo banditse Bible tugenderaho,kuko imana yabahaye imbaraga zidasanzwe zitwa UMWUKA WERA.
Kwiga nibyiza ariko ibijyanye mwijambo ry’Imana nukubyitondera kuko Imana idatoranya cy ngo ihitemo nkabantu ishobora guhitamo utarize theologie akabera igisubizo isi bisaba ko nabafata ibyemezo baba abasenga kandi bakayoborwa numwuka wera twese twaramuhawe kubuntu bakabaza Imana kuko iby’Imana uyibaza gusenga ukabaha n.a. Manuka wera kugirango hatazagira ukora mujisho ry’Imana naho gufunga ninsengero zakajagari nigikorwa kiza abasenga byukuri nugufatanya nubuyobozi basengera umurimo w’Imana kugirango ibidakwiriye byose bivemo ibirura bive muntama kuko Imana ikoresha inzira nyinshi magazines ikuraho ibidakwiriye
Alias Rucahobatinya.
Uko bivuzwe niba ari byo, mureke ibihuru bitwikwe, akajagari kajye ahagaragara. Niba narize pharmacie nahabwa umurimo wo kubaka amagorofa?
N’umubwirizabutumwa niyerekane nibura impamyabumenyi ya formation pastorale.
Naho ubundi ibyo kwihangira imirimo bishingiye kw’idini, byari bigiye gutera urujijo.
Ntihagire ubyitwaza ngw’avuge ko
Leta igiye gutoteza amadini cg amatorero. Sibyo. Abayobozi b’u Rwanda nabo bafite aho babarizwa mu madi cg amatorero.
Leta nihure n’abayobozi b’amadini cg amatorero, habeho amabwiriza y’indakemwa
Nubwo ntari Pastor,ndagira inama Prof.SHYAKA.Icyo akwiriye kubuza Pastors,ni ukurya amafaranga y’abantu (Icyacumi),kuko YESU yadusabye gukorera imana ku buntu (Matayo 10:8).Ndetse PAWULO aduha urugero rwo kubwiriza tudasaba amafaranga (Ibyakozwe 20:33).
Iyo wahaga amafaranga Abigishwa ba YESU,barakubwiraga ngo "Uragapfana n’ayo mafaranga yawe" (Ibyakozwe 8:18-20).None abiyita Abakozi b’imana bahindutse ba Gafaranga.
Umurimo wo Kubwiriza Ubwami bw’imana,ni ITEGEKO YESU n’Imana bahaye Umukristu Nyakuri wese.Bisome muli Matayo 24:14 na Yohana 14:12.Imana yadutegetse kubwiriza,ntabwo yadusabye kubanza kwiga amashuli yo kuba Pastors.Abigishwa ba Yesu bose bari abantu batabyigiye mu ishuli,nyamara nibo banditse Bible kandi nibo tugenderaho,kuko bigishijwe na Professor usumba abandi bose,YESU KRISTO.
Ibi mubona byo kwiha Titles (Padiri,Pastor,Reverand Pastor,Bishop,Apotre,Cardinal,Pope),YESU yasize abitubujije.Soma Matayo 23:12.Ku bantu batabizi,burya Padiri bivuga "Data" cyangwa Papa wanjye.YESU yatubujije kwitwa Padiri (Matayo 23:9).Aya ma Titles,abanyamadini bayashyizeho ari "amayeri" yo kwishyira hejuru kugirango abayoboke babo babatinye,babahe ibyubahiro n’amafaranga.Naho Umukristu Nyakuri wese agomba kwigana YESU n’abigishwa be.
Nawe akajya mu mihanda no mu ngo z’abantu,akabwiriza ku buntu.
Kwigira kuba Pasteur cg padiri ntaho bibiliya ibisaba abakristo.
Na njye nabishatse nyuma y"iminsi mike naba nitwa Pasteur kandi nkerekana na certificat.
Ahubwo nibarwanye abakora ubujura n’ibindi bikorwa by’umwanda mu madini.
Uravuga neza. Niba Professor Shyaka asoma comments on this post. Ibintu mwakoze ntanteguza mutanze, erega izo audit zishobora gukorwa bitari huti huti. Ubu se vous avez mesure des risques aussi.
Mwagakwiye kureba impande zombi. Vous creez bcp des mecontentements.Mutazangisha abaturage ubuyobozi mwibwira ngo murabafasha.
Buri Eglise igira abahezanguni ntacyo wabikosoraho, bafite imyumvire y’ubujiji.
Ugeze Brussels buri quartier irimo nk’insengero 10 ariko ntacyo bihungabanyije.
Urasaba parking buri rusengero nk’urwo duturanye niyo hari ubukwe haba hari imodoka 1 itwaye abageni, nta n’igare umukristu afite. Ibi ni ukw’exagera


c: text/html

text:
Iryo shuri ryisumbuye rya ‘Saint Jean Murunda’, riherereye mu Murenge wa Murunda, ryasuwe n’itsinda ry’abakozi ba Mineduc muri gahunda yo gukora ubukangurambaga bugamije kuzamura ireme ry’uburezi.
Abarisuye basanze hari ikibazo cy’uko bimwe mu bikoresho byo mu nzu z’ubushakashatsi birangiza igihe bigapfa ubusa bidakoreshejwe.
Umuyobozi w’iki kigo cya Murunda, Nkinamubanzi Jean de Dieu, yavuze ko kuba ibyo bikoresho bibapfira ubusa byaturutse ku burangare cyanga ibikwiye gushyirwa imbere.
Yagize ati “Birashoboka ko abarimu barangaye cyangwa habaye utubazo mu kureba icyihutirwa, cyane ko buriya mbere abarimu bigishaga cyane theory (mu magambo). Ubu tuzashishikariza abarimu kujya bakoresha cyane ibikoresho byo muri laboratwari kugira ngo bitazajya zipfa ubusa kandi zaraguzwe amafaranga menshi ndetse n’abana bakeneye kumenya gukora ubushakashatsi.”
Ibikoresho byahagaragaye byarangije igihe (expired) ni ibyo muri laboratwari y’ubutabire (Chemistry) n’iy’ibinyabuzima (Biology).
Abanyeshuri bo mu mashami ya siyansi bavuze ko bifuza kenshi kujya muri laboratwari gukora ubushakashatsi kugira ngo bazasohoke hari icyo bazi ariko ntibabyemererwe.
Uwiga mu Ishami ry’imibare, ubutabire n’ibinyabuzima yagize ati “Nkatwe twiga siyansi tuba dukeneye kumenya byinshi ariko usanga batatwemerera kujya muri laboratoire. Tugiyemo twamenya gukora byinshi byazatugirira akamaro nko gukora amafumbire, amasabune, amavuta n’ibindi byinshi.”
Umukozi mu Kigo cy’Igihugu gishinzwe Uburezi (REB), Mutsinzi Antoine, wari uyoboye itsinda ryahasuye icyo kigo, yavuze ko gifite amahirwe yo kugira laboratwari nziza ariko rikaba ritayabyaza umusaruro.
Ati “Icyo twabakanguriye ni ugukoresha abanyeshuri, dore ko bafite n’umubare utari munini cyane, bagomba kujya baha buri munyeshuri amahirwe agakora kuko babifitiye ubushobozi. Bakwiye gutandukana n’andi mashuri adafite laboratwari ndetse adafite n’ubushobozi bwo kugura ‘produits’ (ibikoresho) zikoreshwamo.”
Uretse ibijyanye na laboratwari, abarimu baho bananenzwe kutabyaza umusaruro ikoranabuhanga; mudasobwa bahawe ndetse n’izahawe ababyeshuri ntizidakoreshwa mu myigire ahubwo usanga ziberamo filime, indirimbo n’ibindi bitagize aho bihuriye n’amasomo.
Ubuyobozi bw’ishuri buvuga ko Leta yabahaye mudasobwa 100 zigenewe abanyeshuri kandi hari n’izindi abarimu biguriye.
Abakozi ba Minisiteri y’Uburezi barebye muri mudasobwa zatijwe abarimu kugira ngo bazifashije mu gutegura amasomo basanga ziberamo filime, indirimbo, amafoto n’ibindi.
Abakozi ba Minisiteri y’Uburezi basabye abo barimu gukosora ibitagenda kandi ibikoresho bahawe bakabibyaza umusaruro babikoresha icyo byagenewe.
Ubuyobozi bw’ishuri bwasezeranyije abakozi ba Minisiteri y’Uburezi ko ibitameze neza bigiye gukosorwa.
Ecole Secondaire Saint Jean Murunda yigamo abanyeshuri 501, ifite amashami atatu yigisha siyansi.

robotstxt: allowed

filter: keep


text:
Musonera Samuel, Umunyamabanga
Nshingwabikorwa w’Akagari ka Rwimishinya, mu Murenge wa Rukara, ari mu
maboko ya polisi kuri sitasiyo ya Rukara, akurikiranyweho gukubita
abaturage yasanze baragiye inka ku gasozi bakagera n’aho bajyanwa
mubitaro.
Aba bashumba ngo bakurikiye inka za bo, bazikurayo ku gahato, Musonera agarutse asanga banyirazo bazishubije, ashaka insoresore zo mugasantere ka Rwimishinya barabakurikira babafashe barabakubita kugeza n’aho abandi baturage batabaye babajyana ku bitaro bya Gahini.
Mugabo Akomeza atangaza ko ari amakosa akomeye gukubita uwo ushinzwe kuyobora, kuko abaturage bifashishwa mu gushyira mu bikorwa gahunda zitandukanye zigamije iterambere ry’igihugu.
Yagize ati “ntabwo byashoboka mu gihe hari gahunda runaka za leta wifuza gukangurira abaturage ko mufatanya mu kuzishyira mu bikorwa kandi warabakubise, nta n’umwe wakunva, ahubwo bajya bagutererana.”
Abaturage na bo basabwe kujya bubahiriza gahunda zose zafashwe birinda kwigomeka k’ubuyobozi, kuko na byo bihanwa n’amategeko, ndetse ngo bagomba no kumenya ko bafite uburenganzira busesuye mugihugu cyababyaye mugihe umuyobozi amuhohoteye aba ashobora kugana urwego rwisumbuyeho rukamurenganura, byaba ngombwa uwo muyobozi agahanwa by’intanganurugero.


text:
“Itorero ry’Igihugu ni umwe mu miyoboro yihutisha iterambere n’imibereho myiza, y’abanyarwanda.” Ibi bikaba byavuzwe n’umuyobozi w’Akarere Wungiririje Ushinzwe Imibereho Myiza y’Abaturage, Mukashema Drocella, muri gahunda y’Inama ya Komite Mouzabikorwa y’Itorero kuri uyu wa 12 Ukuboza 2017.
Mukashema Drocella akomeza asaba abatozwa kugira ubwitabire kugirango inyigisho bahabwa zitume babasha kuba bahinduka ngo kuko ikifuzwa ari uko twese twagenda mu nzira imwe tukubahiriza za ndangagaciro na Kirazira by’umuco nyarwanda tukabasha kugera kuri rya terambere twifuza.
Ati”Abanyarwanda bose ndabashishikariza kwitabira itorero, Buri wese iby’itorero abigire ibye,abantu twaciye mu itorero duhinduke,duhindure n’abandi buri wese afate akaboko mugenzi we.Ibibazo byinshi biri hariya ku mudugudu,itorero riramutse rihamye byakemukira.”
Hashize imyaka 10 itorero ry’Igihugu ritangiye. Rikaba ryaribanze ku kumenyesha amahame y’Itorero, kugarura imvugo ya gitore,kwimakaza indangagaciro na kirazira by’umuco nyarwanda, n’ibindi.
Ndabamenye Innocent umutoza umwe mu bagize itsinda ry’Abenge (intore z’abayobozi icumi zatoranyijwe mu karere zahawe amahugurwa I nkumba zikaba zizatoza) avuga ko biteguye gutoza intore ku buryo zitora ishyaka ry’u Rwanda.
Ati”tuzakora ku buryo intore itojejwe izaba koko intore nzima nayo yitegura gushyira mu bikorwa ibijyanye n’ubutore byose”.
Itorero ry’igihugu ryatangiye tariki ya 16 Ugushyingo 2007 ritangijwe n’Umukuru w’Igihugu Paul Kagame,kuva itorero ryatangira 2007 kandi muri karongi abasaga ibihumbi 19 bamaze guca mu itorero.
Hari uburyo butatu komisiyo y’igihugu y’itorero ikoresha igirango itoze abanyarwanda umuco w’ubutore aribwo itorero ryo ku mudugudu,itorero ry’abanyeshuri bari mu birihuko n’itorero rizatangira muri Mutarama 2018 rizabarizwamo abanyeshuri barangije amashuri atandatu yisumbuye,intego ya komisiyo ni uko umunyarwanda aba umunyarwanda ukunda igihugu,ukunda umurimo, afite indangagaciro na kirazira z’umuco nyarwanda.


text:
Ishuri ribanza rya Gihango ryo mu Karere ka Rutsiro ryafashe icyemezo cyo gusibiza abanyeshuri 325 muri 800 basanzwe bahiga kuko basanze batazi gusoma no kwandika Ikinyarwanda.
Ni icyemezo ubuyobozi bw’iryo shuri riherereye mu Murenge wa Gihango bwafashe mu 2017 bitewe n’uko banze kwimura abanyeshuri mu gihiriri kandi batujuje ibisabwa.
Icyo ni kimwe mu byatunguye itsinda ry’abakozi ba Minisiteri y’Uburezi basuye iryo shuri muri gahunda yo gukora ubukangurambaga bugamije kuzamura ireme ry’uburezi mu mashuri.
Umuyobozi w’iryo shuri, Munyaneza Anicet, avuga ko uwo mwanzuro bafashe wo gusibiza abanyeshuri basanze ari mwiza kuko bari bafite ikibazo gikomeye cy’uko babonaga ari byo bizabagirira akamaro.
Yagize ati “Twasibije cyane muri 2017 kuko twari dufite umubare munini w’abana batazi gusoma no kwandika, dufata umwanzuro njye numva ko ari mwiza wo kureba abana batazi gusoma no kwandika Ikinyarwanda kuko twabonaga ariho hari ikibazo gikomeye, hanyuma turavuga ngo reka uyu mwaka tuwugire umwihariko, tuganira n’abarimu ndetse n’ababyeyi n’abandi bafatanyabikorwa bose dufata umwanzuro wo kubasibiza kugira ngo turebe ko imyumvire yabo yazamuka.”
Munyaneza akomeza avuga ko uko kubasibiza byatangiye gutanga umusaruro kuko n’abarimu bahuguwe bagirwa n’inama yo kuvugurura imyigishirize.
Ati “Twasibije abana 325 mu bana 800, biri gutanga umusaruro uyu munsi wa none kuko nk’urugero nko mu mwaka wa mbere niba mu bana 80 abagera kuri 20 ari bo babaga bazi gusoma no kwandika Ikinyarwanda, uyu munsi wa bakaba bagera kuri 60 biri gutanga icyizere.”
Yakomeje avuga ko zimwe mu mpamvu zatumaga abana batamenye gusoma no kwandika Ikinyarwanda harimo ubucucike bari bafite mu byumba by’amashuri no kuba abarimu bataritaga ku kwigisha Ikinyarwanda neza.
Umwe mu barimu bigisha Ikinyarwanda, Iyaremye Gerturde, yasobanuye ko kuba abana batari bazi gusoma no kwandika Ikinyarwanda byaterwaga n’abarimu batabyitagaho ndetse no kutagira ubufatanye n’ababayeyi mu kurera neza.
Ati “Hari ababyeyi badaha abana ibikoresho ugasanga umwana aza kwiga nta kintu cyo kwandika afite nta n’icyo kwandikisha. Hari n’umubyeyi umwaka ushobora gushira atageze ku ishuri gusura umwana we. Abarimu natwe wasangaga tutigisha neza ikinyarwanda ariko baraduhuguye ku buryo ubu ubona bigenda neza abana bari kukimenya.”
Itsinda ry’abakozi ba Minisiteri y’Uburezi basuye iryo shuri batunguwe no kuba harasibijwe abanyeshuri benshi, basaba ubuyobozi bw’ishuri n’abarimu gusuzuma impamvu nyamukuru ituma abana bigishwa ntibamenye.
Umukozi muri Minisiteri y’Uburezi, Habimana Jacques, yabasabye ko bagira imikoranire n’ababyeyi kugira ngo hatazagira umwana wongera gutsindwa agasibira.
Ati “Twabagiriye inama ko icyo kibazo bacyigaho ku bufatanye n’ababyeyi bakamenya impamvu zose zituma abana batsindwa noneho bagafata n’ingamba kugira ngo ikibazo gikemuke burundu”.
Ishuri ribanza ry Gihango ni ishuri ryigaho abana 805, bakigira mu byumba 12, bitabwaho n’abarimu 13.
Abanyeshuri biga kuri Ecole Primaire Gihango basibijwe ku bwinshi kuko batazi gusoma no kwandika Ikinyarwanda
Umuyobozi w’ Ishuri ribanza rya Gihango, Munyaneza Anicet
bamwe mu bagize itsinda ry'abakozi ba Minisiteri y'Uburezi basuye Ecole Primaire Gihango
Itsinda ry'abakozi ba Mineduce baganiriye n'abarimu bo kuri Ecole Primaire Gihango
[email protected]


text:
Duhe ibitekerezo
Urashaka gutanga ibitekerezo?twandikire kuri iranzinone@yahoo.fr/iranzinejo@gmail.com
Murakoze
Murakoze
mardi 28 décembre 2010
Tanga ibitekerezo
Ukoresheje ahanditse ngo commentaire, ushobora kugira icyo uvuga ku byanditswe. Watanga igitekerezo ku migendekere myiza y'urubuga, ndetse ubishatse nawe watwoherereza article tukayishyiraho(aha byadufasha utwoherereje na source y'igitekerezo cyawe). Wakoresha iranzinejo@gmail.com cg se iranzinone@yahoo.fr. Urakoze cyane gusura urubuga, uzagaruke.
Inscription à : Publier les commentaires (Atom)


text:
Kazungu-“Oya Gabby! Mbabarira ni ukuri, rwose nanjye ibiri kumbaho ntabwo nzi ibyo aribyo, mbega bisa n’inzozi”
Njyewe-“Ko utambwira ariko ugakomeza unjijisha unjisha? Uragira ngo nibagirwe? Aho uribeshya cyane”
Kazungu-“Gabby! Nyine urumva…nako ukuntu bimeze, uriya mugore kuva cya gihe aza tukarira asigaye aza aha kenshi”
Njyewe-“Ngo iki? Akaza aha Papa adahari?”
Kazungu-“Yego!”
Njyewe-“Kazu! Ibyo uvuga ni ukuri?”
Kazungu-“Ni ukuri rwose Gabby! Ntabwo nakubeshya rwose, ndakubwiza ukuri ariko umbabarire ntubibwire Papa wawe kuko ndabizi yahita anyirenza”
Njyewe-“Numbwiza ukuri ntabwo mbimubwira ariko numbeshya ndabimubwira, Papa nawe uramuzi?”
Kazungu-“Gabby! Papa wawe ndamuzi rwose, ubu amatwi asigaye yirirwamo injereri kubera inshyi, humura ndakubwiza ukuri ariko ntundege”
Njyewe-“Ngaho mbwira icyo aba aje gukora hano Papa adahari”
Kazungu-“Nta kindi Gabby! Araza akamfasha imirimo, akamfasha gukoropa, agafura, agateka tukarya ubundi akigendera”
Njyewe-“Ibyo se birashoboka? Urumva wabyinjiza mu mutwe wanjye gute ngo mbyumve?”
Kazungu-“Nanjye erega nakubwiye ko byandenze, uziko iyo aje ngira ngo ndarota, Gabby! Yarambwiye ngo yababajwe nukuntu mvunika nkorera ibiryo nkageza naho noza n’abashyitsi ibirenge, ngo niyo mpamvu yiyemeje kujya aza kumfasha akazi, ntabwo nkubeshya ndakubwiza ukuri rwose ndagusabye nkwinginga utabibwira Papa wawe”
Njyewe-“Reka reka ntaho byabaye, niyo hano haba ari kwa mwene wabo ntabwo yajya ahaza uko yiboneye, icya mbere cyo ntabwo ari umugore wa Papa, amazana iyo yamushatse nkuko azana abandi, ahubwo nabibonye mufite umugambi mubisha wo kwigarurira urugo rwacu”
Kazungu-“Oya oya rwose ibyo ntibyashoboka, niba unabishaka rwose umwirukane kuko hano ni iwanyu, cyangwa nanjye unyirukane…”
Njyewe-“Oya ntabwo natuma ugenda Kazu! Uri umwana mwiza buriya ndakwikundira, ahubwo se uriya mugore mwigeze muganira ngo umenye ikibimutera? Cyangwa aba yabuze ibyo kurya akaza hano kugira ngo atabwirirwa?”
Kazungu-“Gabby! Ntabwo ariyo mpamvu, yambwiye ko afite aha aba, ntacyo abuze rwose, uziko ajya ansigira n’amafaranga ngo nguremo icyo nshaka?”
Njyewe-“Ibi niki ra?”
Kazungu-“Buretse ndaza kukwereka n’imyenda yanzaniye”
Njyewe-“Kazu! Ndumva ibyanyu ntabyumva neza ariko niba umbeshye amaherezo ntabwo tuzatinda kubimenya”
Kazungu-“Ni ukuri kose niba mbeshya mfe aka kanya Gabby! Ahubwo reka musange dukore akazi”
Kazungu yahise asohoka nanjye nirambika ku buriri nongeye gukanguka hari unkozeho, nshigukira hejuru,
Linda-“Gabby! Gabby! Mbega wowe! Uziko ngize ngo Kazungu arambeshya”
Njyewe-“Oya ntabwo yakubeshyaga Li! Naje maze”
Linda-“Haguruka umpobere sha, uzi ukuntu nari ngukumbuye byo gusara, Mana wee!”
Maze guhobera Linda yicaye ku buriri dutangira kuganira ambwira amakuru, nabonaga yarakuze cyane banza ahari ari uko nari maze igihe ntamubona,
Njyewe-“Li! Ko mbona wakuze cyane se usigaye urya iki?”
Linda-“Hhhh! Sha nateyemo bya hatari nsigaye niyitaho bikomeye, mbega nyine nk’umwana wo mu murwa”
Njyewe-“Ahaa! Ndabona ibintu byose byarabaye bishya, imyenda y’ishuri waragabanyishije usigaye wambara utujipo duto, wahinduye n’imvugo, usigaye wisiga utuntu mu maso reka sinakubwira…”
Linda-“Umva Gabby nawe ra? Erega maze gukura? Ngomba kwiyitaho nk’abandi bakobwa bose, noneho nuko utazi abo dusigaye tugendana? Ni abakobwa beza mbese ntiwabyumva”
Njyewe-“Reka? Ubwo se nabo mwigana cyangwa?”
Linda-“Umva nawe! Nabo twigana nyine, uzi ukuntu abarimu batwanga? Birwa badupfukamisha ngo turi abaswa ngo inkumi zingana natwe ziga mu bana, uwa gatanu tuzawuvamo bitugoye, mbega baratujujubije”
Njyewe-“Byihorere, uzi ko nanjye nageze ku ishuri nkagira isoni, bambajije impamvu niga mu wa mbere ndi ikigabo mbabeshya ko narwaye nkajya nsibira bigatuma nsigara inyuma”
Linda-“Hhhhhh! Njyewe rero nibyicanga nzabihubukamo”
Njyewe-“Oya Li! Ubivuyemo byatuma udakura, ubundi ku ishuri tujyayo kugira ngo dukure”
Linda-“Yego koko we, Eeeh! Ndibutse, Uziye igihe wee!”
Njyewe-“Uuuh! Wibutse iki se?”
Linda-“Uziko ejo mfite na birthday?”
Njyewe-“Eeeh! Harya?”
Linda-“Yiiiii! Nzuzuza imyaka 15 ahubwo nenda kugufata, imyaka ibiri undusha se ubundi…”
Njyewe-“Hhhh! Noneho ejo ibintu bizaba ari ibicika hano?”
Linda-“Urabivuga urabizi, ubu abana tugendana bose nabatumiye, Papa yanyemereye ko azagura keke na za Fanta, tuzanaceza umuziki mbega ni umuriro”
Njyewe-“Ntiwumva se! Wagira ngo naje mbizi ko ikirori cyahiye”
Linda-“Ahubwo nshaka ko muri abo bana uzihitiramo uwo ushaka…nako nzaguhitiramo”
Njyewe-“Mpitamo se uwo kugira gute?”
Linda-“Nyine uwo kwishimana nawe ku munsi wanjye w’amavuko, wowe se hari icyo utumvamo”
Njyewe-“Ariko uzi ko umaze gukura koko?”
Linda-“Njyewe? Sha, uranyitiranya, nsigaye nshanye aha do! Ku maso nta na kimwe wambeshya, ahubwo reka njye gutegura agakanzu nzambara”
Linda yaragiye nsigara nibaza ukuntu mu gihe gito cyari gishize tutari kumwe yahindutse akaba undi ariko sinabitindaho cyane kuko yari yambwiye ko afite abandi bana basigaye bagendana. niyumvisha ko wenda aribo bamuhinduye agashabuka akajya ku murongo.
Natangiye kwitekerereza abo bakobwa Linda asigaye agendana nabo, numva butinze gucya ngo mbabone ntangira kwandika ku gapapuro amagambo y’urukundo ngo nyafate mu mutwe nzayamubwire.
Nkibisanzwe Papa yaje nijoro akigera muri salon,
Papa-“Uuuh! Gabby! Wageze hano ute?”
Nahise mpaguruka njya kumusuhuza ndagaruka twicara mu ntebe, na Linda yari ahari,
Papa-“Imana ishimwe ubwo igihembwe kirangiye, Linda yendaga kuziyahura ngo aragukumbuye”
Linda-“Yego Papa nari mukumbuye cyane ni ukuri”
Papa-“Gabby! Urabona ukuntu Linda asigaye akurusha igihagararo? Ngaho reba ukuntu ari gukura ateye neza ikimero ntiwareba, yashyiraho na turiya twenda twe tugufi asigaye yambara…hahirwa umusore uzakurongora pe!”
Twese-“Hhhhh!”
Papa-“Uwo ari we wese ariko arihimbire tu! Nzamuca inka izo…eshatu zose, nizo azagukwa”
Linda-“Nazo ni nkeya Papa! Basi zizabe nk’eshanu”
Papa-“Utyoooo! Ariko rero nawe uzajye wihagararaho, buriya umukobwa wihagazeho ntawe utamwubaha, kandi ujye ubabwira ko uri uwo kwa Boss Mateso sha! Imfizi y’urwanwa rumwe”
Twese-“Hhhhhhh!”
Linda-“Papa! Nawe uradushimisha, nkunda iyo uri kudusetsa”
Papa-“Hanyuma se sha Gabby! Wabaye uwa kangahe?”
Linda-“Umva Papa nawe ra? Igihembwe se cyari cyarangira?”
Papa-“Uuuh! Ugira uti se njye mba mbizi? Njye mpora nishakira amafaranga ibindi ntabwo mba mbizi, none se ko utashye mudafunze se…?”
Njyewe-“Papa! Nyine…nako baranyirukanye, bambwiye ngo nzagaruke nyuma y’icyumweru nzanye n’umubyeyi”
Papa-“Ibi ni iki ra? Baranshakira iki se kandi amafaranga y’ishuri yose narayashyize kuri konti yabo igihe nkujyana?”
Njyewe-“Oya ntabwo banyirukaniye amafaranga ahubwo…”
Papa namubwiye byose uko byagenze ntacyo nsimbutse, maze kubimubwira byose mbona agize umujinya ntangira kumuhunga,
Papa-“Ntabwo mbyumva? Oya ntibishoboka, ako ni agasuzuguro? Njyewe Mateso ukankingiranira umwana inzara ikamwica kugeza aho asimbuka ikigo akajya kurya hanze?”
Njyewe-“Yego ra! Ngo iryo ni ikosa ra?”
Papa-“Gabby! Ninde wakwirukanye? Mbwira njye nihanganire nawe mwereke aho mbera Mateso”
Njyewe-“Ni Directeur watwirukanye, ahubwo yaranadukubise”
Papa-“Ntibishoboka? Ngo yaranabakubise? Gabby! Mu gitondo uzinduke tugende njye guhangana nuwo mugabo wigize kasha wiha kunkubitira abana nanjye ubwanjye ntarigeze mbakoza inkoni”
Njyewe-“Oya Papa! Ahubwo reka iki cyumweru gishire mbe ndarya neza nanareba film tuzajyane maze kuruhuka”
Linda-“Yego Papa! Ejo ntiwibuka ko ari na birthday yanjye?”
Papa-“Ariko uziko ari byo? Nari nabyibagiwe, nibyo sha, ruhuka nta kigukoma imbere, nuzumva umeze neza uzambwire njye kwihaniza uwo mugabo nako iyo mbwa, uwo atazi ni Mateso”
Ako kanya Kazungu yahise yinjira afiye ibyo kurya yari yatetse atangira gutegura ameza Papa akimubona,
Papa-“Niko sha wa mbwawe ngwino hano”
Kazungu yahise aza yihuta n’ imbere ya Papa, ubwoba buramutaha atangira kundebana impuwe,
Kazungu-“Boss! Mumbabarire rwose…”
Papa-“Dore mbese? Bakubabarire bakubabarire se iki? Niko iyo myenda ko ari mishya, wayikuye hehe?”
Kazungu-“Iyi myenda…nyine ubundi imyenda…”
Kazungu yashatse gukomeza kuvuga urushyi rwa mbere yaruriye, njye wari uzi aho yavuye ndeba byose nabuze icyo mvuga, Kazungu nawe agakomeza kundeba ari nako atitira atakamba,
Papa-“Ntushobora kumbwira? Niko, ko nziko ugira ikabutura imwe yacikaguritse, iyo myenda wayikuye hehe kandi ukorera ibiryo gusa? Ubwo si ngufashe? Urabona utanyiba ukajya kugurisha ukabona ayo ugura imyenda?”
Kazungu-“Oya wee! Oya Databuja rwose si narota mbikora…”
Papa-“Pfukama vuba, reka nze nzane ikibando ninkuvuna umugongo ibyo wibye byose urabigarura none aha, uwo utazi ni Mateso”
Papa yarahagurutse asohoka n’umujinya mwinshi, Kazungu wari upfukamye hasi ahita ambwira,
Kazungu-“Gabby! Koko ni wowe ubikoze? Ko nakwinginze ngo ntubimubwire ibyo unkoze ni ibiki? Nta nubwo ugira impuwe koko?”
Njyewe-“Oya ntabyo namubwiye Kazu! Ahubwo nagaruka umubwire ko iyo myenda ari njye nayiguhaye”
Namaze kubivuga Papa yinjiranye ikibando,
Papa-“Harya ngo ntushobora kumbwira…”
Kazungu-“Ayiwee…Boss! Mumbabarire rwose ntabwo nigeze mbiba, iyi myenda ni Gabby wayimpaye”
Papa-“Ngo iki? Gabby! Ibyo avuga nibyo?”
Njyewe-“Nibyo Papa! Ninjye wayimuhaye, yari itakinkwira”
Papa-“Ariko ubwo ugira mu mutwe hazima? Uratinyuka ugafata imyenda nakuguriye ukayiha iyi mayibobo yo ku muhanda?”
Njyewe-“None se Papa nari kuyishyira hehe?”
Papa-“Puu! Ntukabe igicucu, aho kugira ngo uyimuhe wayijugunya, nta soni? Nirirwa mvunika mbavunikira kuko nababyaye, iyi mayibobo se narayibyaye? Uziko nakubita wowe?”
Linda-“Oya Papa! Kuva twavuka ko utari wadukubita, ugiye gukubitira Gabby ko yagize neza?”
Papa-“Ceceka aho nawe, nta soni uramvugiramo, mumaze gukura none mutangiye kugaba ibyo nabahaye niyushye akuya?”
Njyewe-“Papa! Wenda reka atware iyi yonyine, nabonaga ukuntu yanitse inda kandi uri umwana nkanjye bikambabaza”
Papa yacecetse gato hashize akanya,
Papa-“Ariko koko ni byo, yankinguriraga nakubita amaso iriya nda nkabura apetit, natware, ikibazo nuko azayigira urubito”
Kazungu-“Murakoze Boss! Rwose Imana ibahe umugisha n’amafaranga, mugire ayo mutunga nayo mutanga…”
Papa-“Puuuu! Dore uko are? Ngaho mva mu maso”
Kazungu yahise ahaguruka aragenda, tujya ku meza tuvuyeyo turamusezera tujya kuryama.
Nageze ku buriri ntangira gutekereza kuri Kazungu, narebye ukuntu ntacyo tubuze mu rugo, ndeba ukuntu tumufata, nibuka ukuntu nari ngiye gukubitwa nkabeshya ngo murengere kandi yari azize amaheherere numva birambabaje ntangira kumva ko Papa ibyo akora ataribyo.
Nibajije nib anta kosa nkora ritatuma nkubitwa nkuko akubitwa, ndebye iryari rigiye kunkubitisha nsanga atari ikosa ahubwo ari ineza, kuva uwo munsi nibwo nabonye Papa wa nyawe.
Nafashwe n’ibitotsi nongera gukanguka mu gitondo kare, nsuka amazi mu ibase ndomboka nkingura icyumba cya Linda buhoro nsanga agisinziriye.
Nabaze rimwe kabiri, gatatu amazi yari yamugezeho kare ashiguka asakuza, ntangira kumuririmbira happy birthday ari nako mucuciraho amazi surprise iba ibaye iyo, twari mu buzima bw’ibyishimo.
Kuko hari week end twiriwe mu rugo, wa mushyitsi wa Papa Kazungu yogeje ibirenge bakaba inshuti mu buryo ntumvaga neza yari yahatashye, yaje kudufasha mu myiteguro y’ikirori cya Linda cyari kuba uwo munsi.
Narasohotse nicara hanze aho we na Kazungu bari bari, nkomeza kwitegereza ukuntu baganira baseka, Kazungu akanyuzamo akamubyinira noneho si uguseka bakajya hasi uko mbibona ibitekerezo bikagenda, nongeye gushiguka hari unkozeho,
Kazungu-“Gabby! Mbabarira kuba nagukoresheje amakosa ugakora icyaha, ndabona uri kwicuza gusa mbabarira nanjye si njye urabizi ibanga umbikiye riraremeye”
Njyewe-“ Kazu! Humura byarangiye kandi nagombaga kubikora”
Kazungu-“Urakoze mwana wa ma! Hanyuma se ko utishyushya kandi ibintu byashyushye? Ikirori we! Inyama ubu tugiye kuzikaranga, dufiritize, umuceri tuwutere tentile mbega ubu ibintu ni danger, ikimbabaje nuko ndaguma mu gikari, ndabizi nje muri salon bansha amano”
Njyewe-“Humura uraza mu bandi Kazu, rwose ndagusabira Papa uze nawe urebe uko biba bimeze nawe tuzabigukorere”
Kazungu-“Gabby! Wari ugize neza kunyifuriza ibyiza gusa ntabwo byakunda, ubwo se namenya naravutse ryari?”
Njyewe-“Eeeh! Buriya abantu batazi igihe bavukiye bandika ko bavutse ku italiki ya mbere z’ukwa mbere”
Kazungu-“Ok! Zikonke mwana!”
Njyewe-“Aka kantu ko ari ubwa mbere nkabonye?”
Kazungu-“Hhhhhh! Wowe buriya nagukunze cyane, ntabwo nari nziko wanyitangira, nzakwitura umunsi nabaye umugabo nubwo biri kure nk’ukwezi”
Njyewe-“Hhhhh!”
Kazungu-“Reka nkore abashyitsi baze kuza narangije akazi mbone uko nza mu birori, ariko se ndaza mu bandi nambaye ibi bikweto? Aya maga se? Gabby! Ndarungurukira mu idirishya sinahinguka muri bariya bakobwa njya mbona baje gusura Linda”
Njyewe-“Kazu! Aho kugira ngo urebere mu idirishya, ugende urebe mu nkweto zanjye izigukwira ukwikire uze mu bandi”
Kazungu-“Uuuuh? Ubwo se Boss nambona?”
Njyewe-“Ndabyirengera nta kibazo”
Kazungu yitereye hejuru wa mugore akomeza kumurebana ibyishimo byagaragariraga buri wese, ako kanya Linda aba asohotse yiruka atakirwambaye no mu gikari aho twari turi,
Linda-“Gabby! Gabby!……………………………………
Ntuzacikwe na Episode ya 9 ejo mu gitondo


text:
Bamwe bakorera i Tumba, abandi mu Matyazo ndetse n’ahitwa mu Muyogoro.
Ibyo ntibishimisha bagenzi babo bo bakomeje gukorera mu gakiriro, bavuga ko abajya gukorera mu mujyi bababuza ibyashara. Bakifuza ko baramutse bose bakoreye hamwe, ababonye ibiraka binini bagakoresha n’abandi byarushaho kuba byiza.
Théodore Nshimiyimana, umuyobozi wa koperative abakorera mu Gakiriro ka Huye bibumbiyemo, avuga ko abakorera mu gakiriro babona ibiraka ari uko abakorera mu ngo zabo mu mujyi byabananiye kubifata byose. Agira ati “Akazi gahera mu mujyi, ako badashobora gukora ni ko dushobora kubona.”
Abakorera mu gakiriro bavuga ko batumva impamvu hashize imyaka hafi itatu yose babwiwe ko abakora ubukorikori nta handi bazemererwa gukorera uretse mu gakiriro. Nyamara abo bakora umurimo umwe, ahanini w’ububaji, bo bagakomeza gukorera aho bishakiye.
Hari n’abatangiye gutekereza kuzasiga imashini zapfuye mu bibanza byabo na bo bakajya gushaka aho bakorera mu mujyi nk’uko bagenzi babo babigenje.
Agendeye ku kuba hari abataza gukorera mu gakiriro bitwaje ko ari hatoya, n’ubwo we avuga ko ari urwitwazo kuko abatahakorera bahafite ibibanza, Nshimiyimana yifuza ko ubuyobozi bw’akarere bwabaha ikibanza kigaragara, kabone n’ubwo cyaba kitubakiye, kuko bo ngo bakwirwanaho bakiyubakira amahangari.
Ngo ntibyanagorana kuko agakiriro gaturiye ahimuwe abaturage ngo hazaharirwe inganda.
Ati “Hangari yo kubarizamo ntabwo ari inzu iba ikomeye cyane ku buryo tutabasha kuyubaka ngo tuhashyire ibikoresho dukoresha.”
Umuyobozi w’Akarere ka Huye, Eugène Kayiranga Muzuka, avuga ko kuzana ababaji bose gukorera mu gakiriro ari intambara bahora barwana, ariko ko hamwe n’ubuyobozi bwa koperative ikorera mu gakiriro bagiye kubikemura.
Ati “Ubwo bafite koperative yabo, turakomeza dukorane na yo bajye badutungira agatoki uwagiye gukorera ahatemewe wese, aze asange abandi.”
Uyu muyobozi yongeraho ko bari bateganya gushaka ikibanza cyo kwaguriramo agakiriro.


text:
Mariko Polo
Ubwo Mariko Polo (1254 – 8 Mutarama 1324) yari agarutse mu mugi yari atuyemo wa Venice (soma Venise) nyuma y’imyaka myinshi yari amaze mu Burasirazuba, incuti ze zatekereje ko ingendo ze ndende zatumye aba umusazi. Yababwiye ibitekerezo batashoboye kwizera.
Mariko yari yanyuze mu mugi wuzuyemo ifeza n’izahabu. Yari yarabonye amabuye y’umukara ashya, nyamara nta muntu n’umwe wari warigeze yumva iby’amahindure yaka mu birunga. Yari yarabonye umwenda udashya n’ubwo wawujugunya mu muriro, nyamara nta muntu n’umwe wari warigeze yumva ibya bene iyo myenda bita abestos. Yavuze ibyerekeye ibiyoka binini bifite uburebure bwa metero icumi bifite inzasaya nini cyane ku buryo zishobora kumira umuntu, amatunda afite ubunini bungana n’umutwe w’umuntu kandi akagira imbere hererana nk’amata, n’ibintu bitemba biva mu butaka bishobora gutuma amatara yaka. Nyamara nta muntu n’umwe wari warigeze abona ingona zo mu ruzi, amatunda y’ibiti bya koko (noix de coco), cyangwa peteroli. Baramusetse ubwo bumvaga ibyo bitekerezo. Hashize iminsi myinshi ubwo Mariko yari aryamye agiye gupfa, umwe mu ncuti ze utaravugaga rumwe na we wari hafi y’aho yari aryamye yamubwiye kwivuguruza akabwira abari aho ko ibitekerezo yababwiye byose byari ibinyoma.


text:
Uburyo bwiza bwo gutaka ubusitani bwakiriwemo abageni
Muri iki gihe aho inzu zikodeshwa zo kwakiriramo abageni ziba zihenze hari abahitamo gutahiriza ubukwe mu busitani cyangwa se bakababuhatahiriza kuko bahakunze dore ko hari n’ubusitani bukodeshwa ku giciro kiri hejuru ya sale.
Mu gihe wahisemo ko ubukwe bwawe bwakirirwa mu busitani, dore moderi nziza kandi zigwezweho zo kuhataka :
Gutondeka intebe ku buryo abageni bajya hagati : hari uburyo bwo gutegura ubusitani ugatondeka intebe usa nuko ikizeru ku buryo abageni baza kuba barimo hagati. Ubu buryo buba bwiza cyane ku busitani bufite ibiti bike biri ku ruhande bitegereye aho mwateguye intebe.
Gutegura ibyicaro ku buryo ameza ajyaho abantu batarenze 10 : gutegura gutyo biba byiz anabyo mu busitani kandi bigatuma ubukwe bugenda neza abantu bakanaganira begeranye ari nako bitegerez abageni.
Gutereka intebe munsi y’ibiti : gutegura gutya bikunda kuba byiz amu gihe cy’izuba aho abantu baba bakeneye abahumbezi kubera ubushyuhe ugasanga igihe bari munsi y’ibiti akayaga kabageraho ubukwe bukagenda neza
Gusakaza amatente mu busitani : Mu gihe cy’imvuro nkicyo muri aya mezi biba byiz aiyo ushyizeho amatente kuko ikirere gishobor aguhinduka imvura ikaba yabanyagira mu gihe hadasakaye.
Gutegura inzira abageni banyuramo intebe zikajya ku ruhande : hari ni ubundi buryo bugezewho aho utegura inzira y’abageni hagati ugahsyiramo na tapi ku ruhande ukahashyir aintebe z’abitabiriye ubukwe ariko zikurukiranye ku murongo neza, kandi bikaba akarusho iyo ukoresheje ibara rimwe cyane cyane umweru.
Ubu ni bumwe mu buryo bugezweho bwo gutaka ahakiriwe abageni igihe ari mu busitani bwiza botoshye, dore ko n’amafoto yahoo aba asa neza cyane akazajya yibutsa abageni ibihe byiza bagiz ekuri uwo munsi.
Gracieuse Uwadata


text:
Aya mahugurwa yateguwe na Sacco Icyerekezo Kinyinya, yahawe icyiciro cya mbere cy’abantu 30 b’abagenerwabikorwa b’iyi gahunda akazakomereza no ku bandi kuko abagera ku 106 bahawe inkunga n’inguzanyo muri gahunda ya ‘Toolkit Loan Facility’.
Umucungamutungo w’iyi Sacco, Niwemugeni Chantal, yabwiye itangazamakuru ko aya masomo agamije kwigisha umuturage inyigisho z’imari zirimo kugira gahunda, kwizigamira, kugira intego kandi byose bigashingira ku ngengo y’imari n’igihe runaka cyo kugera ku cyo yateganyije.
Yagize ati “Ubukene nibwo budindiza abantu, imyumvire iyo iri hasi nibwo umuntu ashobora no gushaka umushinga wo gukora ntawubone cyangwa n’uwo akoze ntawukore neza kubera imyumvire iri hasi.”
Izi nyigisho esheshatu zikoze ku buryo butuma umuntu atinyuka akamenya inzira yacamo kugira ngo agere ku iterambere zirimo no gufata ingamba zo gutangira kugabanya ibyo asohora kuruta ibyo yinjiza.
Isomo ryo gukora intego z’imari ryigisha umuntu gukora gahunda y’ejo hazaza isobanutse kandi akagira aho ayandika, kwiyegurira kuyikurikiza, mbere yo gukoresha amafaranga akabanza kureba niba icyo agiye kuyakoresha kiri mu byo akeneye cyangwa mu byo ashaka.
Isomo ryo gukora ingengo y’imari ryo ryigisha umuntu kugendera ku mabwiriza ya 10/20/70, bisobanuye gukoresha 10% y’ingengo y’imari mu kuzigama cyangwa kwiyishyura, gukoresha 20% mu kwishyura cyane cyane ibitateganyijwe cyangwa kuzigamira ibishobora kugutungura naho 70% y’ibyinjiye bikishyura ibikenewe cyangwa ibikoreshwa buri gihe nk’ibyo kurya, icumbi, ibyishyurwa buri cyumweru na buri kwezi.
Mujawimana Seraphine, wo mu Kagari ka Kagugu, ukora umwuga wo gusuka imisatsi, yavuze ko nyuma yo guhabwa aya masomo yabonye ko ashobora kuzigama amafaranga make make akamuhindurira ubuzima.
Yagize ati “Mbonye ko amafaranga ijana ashobora kubyara amahirwe menshi kuko wayashyira muri banki ukagera igihe ukaka inguzanyo ugakora umushinga munini.”
Munyaneza Sylvain ukora umwuga w’ububaji yongeyeho ko yajyaga ashidikanya ku ngano y’amafaranga yakizigama kuko yumvaga ko iyo winjije make nta mpamvu yo kwizigama.
Yagize ati “Mu kazi nakoraga sinabashaga kuba nakwizigamira nkavuga nti ’amafaranga mbona ni make ntabwo nazigama nk’uko bikwiye ariko ubu numvise ko ayo ariyo yose umuntu yayizigamira kandi akagwira.”
Nyuma yo guhugura abantu 106 bo muri gahunda ya ‘Toolkit Loan Facility’ muri Kinyinya, iyi gahunda izakomereza mu bagore bagera ku 140 bahawe amafaranga agamije kubateza imbere, amakoperative n’abandi. Ibi bikazafasha mu gucunga neza za nguzanyo no kubakurikirana ku buryo batapfa guhomba cyangwa guhura n’ibindi bibazo.


text:
Aline Gahongayire uzwi mu ndirimbo zo kuramya no guhimbaza Imana yateguye igitaramo yise ‘Ineza Tour’ aho azaririmba mu turere 10 tw’u Rwanda agamije gufasha no kuvuga ubutumwa bwiza.
Mu Ukwakira umwaka ushize Aline Gahongayire yamuritse Album ye ya karindwi yise “New Woman” yari igizwe n’indirimbo zigera ku icumi.
Iyo Album ye ayisobanura yavuze ko ikubiyemo indirimbo zumvikanisha byimazeyo ubuzima yanyuzemo mu bihe byashize cyane ku ishavu byamusigiye nuko yaje kurikira akaba ari umugore mushya.
Nyuma yo kumurika iyo Album ubu uyu muhanzi ngo agiye gukora ibindi bitaramo bizenguruka mu turere tw’u Rwanda agamije kuvuga ubutumwa bw’Imana ndetse no gukusanya ibyo gufasha abantu batishoboye.
Gahongayire yabwiye Umuseke ko yateguye ibyo bitaramo kugirango yubake igicaniro cy’ubuhamya ndetse no kwamamaza ineza yagiriwe.
Yavuze ko abazitabira ibyo bitaramo abahishiye byinshi kuko ari n’ igitaramo kigamije gufasha abatishoboye.
Ati “ Ku bazaza mbahishiye byinshi byiza, Guhembuka, Kubaka igicaniro cy’ ubuhamya, kuvuga ubutumwa, Kwamamaza ineza, Ndetse no gufasha”.
Ngo muri ibyo bitaramo byose azakora uko ari 10 kwinjira ni ubuntu.
Ku bantu azafasha, Aline yavuze ko ubu atarabatoranya ngo ariko icya mbere ni ukubanza gushaka ibyo bazahabwa ngo nyuma nabo azabadutangariza.
Igitaramo cya mbere ngo azahera mu mujyi wa Kigali mu karere ka Gasabo mu mujyi wa Kabuga mu murenge wa Rusororo taliki ya 27 Gicurasi 2018.
Mu bahanzi bazafatanya harimo Serge Iyamuremye, Billy Jake, Camarade, Janvier Kayitana,MD na Babou.
Ahandi azajya gutaramira ni mu karere ka Huye ,Musanze, Rubavu, Rusizi, na Nyamagabe aha niho yabaye adutangarije ahandi ngo azagenda ahavuga igihe cyo kuhajya kegereje.
Ngo muri ibyo bitaramo azibanda ku ndirimbo ze zigize Album aheruka gusohora ‘New Woman’ harimo nka ‘Iyabivuze’,’Warampishe’,’Yarahabaye’,’Niyo yabikoze’ n’ izindi nyinshi.
Bonaventure KUBWIMANA
UMUSEKE.RW


text:
Ibyiringiro Mu Guhazwa N’imana Uko Bukeye
Intangiriro
Iyo twizeye Yesu Kristo nk'Umukiza wacu, duhinduka abana b’Imana, babyawe kandi bakemerwa mu muryango w'Imana. Bityo, duhinduka abagomba kwitabwaho n'Imana nka Data wa twese wo mu ijuru udukunda.
Yohana 1:12-13 "Icyakora abamwemeye bose, bakizera izina rye, yabahaye ubushobozi bwo kuba abana b'Imana. 13 Abo ntibabyawe n'amaraso, cyangwa n'ubushake bw'umubiri, cyangwa n'ubushake bw'umugabo; ahubwo babyawe n'Imana."
Abaroma 8:15-16 "Kuko mutahawe Umwuka w'ububata ubasubiza mu bwoba; ahubwo mwahawe Umwuka ubahindura abana b'Imana, udutakisha tuti: Aba, Data! 16 Umwuka w'Imana ubwe ahamanya n'Umwuka wacu, yuko turi abana b'Imana:
Abagalatiya 3:26 "Mwese muri abana b'Imana, mubiheshejwe no kwizera Kristo Yesu:"
Matayo 7:7-11 "Musabe, muzahabwa: mushake, muzabona: mukomange ku rugi muzakingurirwa. 8 Kuko umuntu wese usaba ahabwa; ushatse abona; n'ukomanga akingurirwa. 9 Mbese muri mwe hari umuntu umwana we yasaba umutsima, akamuha ibuye? 10 cyangwa yamusaba ifi, akamuha inzoka? 11 Ko muri babi, kandi mukaba muzi guha abana banyu ibyiza, none So wo mu ijuru ntazarushaho guha ibyiza ababimusabye?"
Nkuko Imana itunganye, no kutwitaho kwe ni ko gutunganye kandi kwuzuye. Ibikurikira byerekana uburyo bw'ingenzi bw'uko Imana yita ubwayo ku bizera Kristo nk'abana bakundwa bayo. Aya ni amahame y'ingenzi by'umwihariko ku bizera bashya.
Isezerano ry'uko Imana itwitaho
Nk'abana b'Imana, abizera bose bahinduka abitabwaho by'umwihariko n'Imana izi byose, yo, nka Data wo mu ijuru wita mu buryo buturenze kwumva, kuri buri mwana wayo. Isezerano ryo muri 1 Petero 5:7 rituruka mu guhugura kwo mu murongo wa 6 kandi rishobora kwumvikana no gukoreshwa mu bivugwa aha. Reka turebe ibice bitatu by'iri sezerano: Uruhare, inkomoko, n'ukuri.
1 Petero 5:6-7 "Nuko mwicishe bugufi muri munsi y'ukuboko gukomeye kw'Imana, kugira ngo ibashyire hejuru mu gihe gikwiriye. 7 Muyikoreze amaganya yanyu yose kuko yita kuri mwe."
Uruhare cyangwa uguhugura
Isezerano ry'uko Imana itwitaho rituruka mu murongo ubanza uri n'itegeko, "Nuko mwicishe bugufi, muri munsi y'ukuboko gukomeye kw'Imana, kugira ngo ibashyire hejuru mu gihe gikwiriye." Uku ni uguhamagarira ugushaka kwicisha bugufi no kwiyegurira ubushobozi busumba byose n'ubushobora-byose bw'Imana. Mu Kigiriki, inshinga ni itegeko kandi iri mu ijwi ryerekana igikorwa gikorerwa ruhamwa. Aho kuba ngo "mwicishe bugufi" ni "mucishwe bugufi" cyangwa "emera gucishwa bugufi." Ibivugwa muri 1 Petero ni ibyo gutotezwa no kubababazwa ku bw'izina rya Kristo mu gihe turi kuri iyi si. Kubabazwa ni imfashanyigisho Imana ikoresha, nk'itanura ryaka cyane rikoreshwa n'abacura ibyuma, mu gutunganya no gukuza ukwizera kwacu. Ubu ni uburyo bworoheje mu by'uko budutera kubaho tugengwa n'Imana. Ku byerekeye ikigereranyo cyo gucura, reba 1 Petero 1:6-9.
"Ni cyo gituma mwishima, nubwo ahari mukwiriye kumara igihe gito mubabazwa n'ibibagerageza byinshi; 7 kugira ngo kwizera kwanyu kugaragare ko kurusha izahabu igiciro cyinshi, (kandi izahabu, nubwo ishira, igeragereshwa umuriro), kandi kugira ngo kwizera kwanyu kugaragare ko ari uk'ukuri, amaherezo kuzabaheshe ishimwe n'ubwiza n'icyubahiro, ubwo Yesu Kristo azahishurwa. 8 Uwo mumukunda mutaramubona, kandi nubwo none mutamureba muramwizera, ni cyo gituma mwishima ibyishimo byiza bitavugwa, 9 kuko muhabwa agakiza k'ubugingo bwanyu, ni ko ngororano yo kwizera kwanyu."
Ubwirasi bw'umuntu bugaragara neza mu kumaramaza, kubaho uko abyumva atitaye ku Mana. Nk'urugero, iyo umuntu ariho adatotezwa, ashaka gusubira inyuma cyangwa agashaka kwifatira ibintu mu maboko ye aho gushyira ubugingo bwe munsi y'ukuboko gukomeye kw'Imana. Petero adutungira agatoki ku Mwami Yesu nk'urugero rutunganye rwo kwiyegurira no kwicisha bugufi biri muri 1 Petero 2:21-25. Mu itegeko ryo mu mur. wa 6 aduhugurira kwemerera Imana kuducisha bugufi ku bwo kubabazwa ko muri ubu bugingo.
1 Petero 2:21-25 "Kandi ibyo ni byo mwahamagariwe, kuko na Kristo yabababarijwe, akabasigira icyitegererezo, ngo mugere ikirenge mu cye. 22 Nta cyaha yakoze, nta n'uburiganya bwabonetse mu kanwa ke: 23 yaratutswe, ntiyabasubiza; yarababajwe, ntiyabakangisha; ahubwo aritanga yiha Idaca urwa kibera. 24 Ubwe yikoreye ibyaha byacu mu mubiri we, abibambanwa ku giti; kugira ngo dupfe ku byaha, duhereko tubeho ku gukiranuka. Imibyimba ye ni yo yabakijije. 15 Kuko mwari nk'intama zizimiye, ariko none mukaba mwaragarukiye Umwungeri w'ubugingo bwanyu,ni we Murinzi wabwo."
Inkomoko cyangwa urufatiro
Imizi yo kwicisha bugufi munsi y'ukuboko gukomeye kw'Imana iboneka mu magambo "muyikoreze amaganya yanyu yose." Dushobora kubivuga ukundi, "Mwemere gucishwa bugufi ... mu kwikoreza amaganya yanyu yose Umwami." Ibi birushaho kugaragara biturutse mu buryo Ikigiriki giteye aho kuba uko Ikinyarwanda giteye, ariko ubu ni bwo busobanuro. Kwikoreza ibyaha byacu Umwami bihinduka urufatiro n'uburyo bwo kwicisha bugufi kugomba kubaho.
Byongeye kandi, mu Kigiriki, "amaganya yanyu yose" ni: "uko amaganya yanyu yose cyangwa uko ibyanyu byakabaye." Igitekerezo aha si ukwikoreza Umwami wacu buri kibazo, ahubwo tugomba kugera aho dushyira ubugingo bwacu, n'imitwaro yabwo yose, ibiduhangayikisha, ubwoba, tukabishyira mu maboko y’udukunda kandi ushoboye. Aho gufata ibyacu mu maboko yacu, aho kugerageza gukoresha no kuyobora abandi n'ibyacu, tugomba gufata umugambi wo gushyira ubugingo bwacu mu Mana, imigambi yayo n'igihe cyayo. Iyo dukoze ibi by'ukuri, dushobora kwicisha bugufi munsi y'ukuboko gukomeye kw'Imana kugira ngo dukore iby'umugambi usumba byose w'Imana. Iyo ibi bidakozwe, turiyogeza mu kugerageza gukoresha ibyo duhura na byo muri ubu bugingo, cyane cyane iyo turi mu kaga no gutotezwa.
Mu gitabo cya 1 Samueli, Imana yashyizeho Dawidi kuba umwami asimbura Sauli kubera igicumuro cya Sauli (reba 1 Samueli 15-16). Sauli yari umuntu, aho gushyira ubugingo bwe munsi y'ukuboko gukomeye kw'Imana, yakunze gushaka kwifatira ibintu mu biganza bye. Yigiraga umukoresha n'umuyobozi kandi hari byinshi nk'ibi byo mu mico ya Sauli biboneka muri twe. Imana ntiyashakaga ko Dawidi aba nka Sauli, niyo mpamvu yakoresheje Sauli no gutoteza Dawidi kwe kugira ngo ikure kuri Dawidi imico nk'iya Sauli. Inshuro ebyiri zose, Sauli yateye Dawidi icumu ashaka kumwica. Sauli yageragezaga gukora iki? Yashakaga kugerageza gukoresha no kuyobora ibyazaga kumubaho. Yangaga kwemera ubushake bw'Imana. Dawidi we yakoze iki? Ese yafashe icumu na we aritera Sauli? Oya. Yikoreje ibye byose Imana, yeguriye ubuzima bwe ukuboko gukomeye kw'Imana. Yarazibukiye aramuhunga.
1 Samueli 18:10-20 "Bukeye umwuka mubi uva ku Mana, ahanga kuri Sauli cyane, asaragurikira mu kirambi cy'inzu ye; Dawidi aherako acuranga nk'uko asanzwe akora iminsi yose; kandi Sauli yari afite icumu mu ntoke. 11 Sauli aherako atera icumu, yibwira ko yahamya Dawidi rikamushita ku rusika. Dawidi yizibukira kabiri, amuri imbere. 12Nuko Sauli atinya Dawidi, kuko Uwiteka yari kumwe na we, kandi akaba atandukanye na Sauli. 13 Ni cyo cyatumye Sauli amwivanaho, akamugira umutware w'ingabo igihumbi; Dawidi akajya atabarana na zo bagatabarukana. 14 Dawidi akajya yitonda mu byo yakoraga byose; kandi Uwiteka yari kumwe na we. 15 Nuko Sauli abonye ko Dawidi akiranuka rwose mu byo akora, aramutinya. 16 Ariko Abisraeli n'Abayuda bose bakundaga Dawidi, kuko yajyaga atabarana na bo, bagatabarukana. 17 Bukeye Sauli abwira Dawidi ati: Nguyu umukobwa wanjye mukuru Merabu, nzamugushyingira; ariko rero ujye imbere y’intwari, urwane intambara z'Uwiteka; kuko Sauli yibwiraga ati: ye kuzangwaho, ahubwo azagwe ku Bafilisitia. 18 Ariko Dawidi abwira Sauli ati, nkanjye kuba umukwe w'Umwami ndi nde? Kandi ubugingo bwanjye ni iki, cyangwa inzu ya Data mu Bisraeli? 19 Ariko igihe gisohoye Merabu mwene Sauli yari akwiriye gushyingirwa Dawidi, bamushyingira Adurieli Umumeholati, aramurongora. 20 Hanyuma Mikali umukobwa wa Sauli abenguka Dawidi; abibwira Sauli, arabyishimira."
Impamvu cyangwa ibisobanuro
Impamvu tugomba kwegurira cyangwa kwikoreza Umwami ibyacu iboneka muri aya magambo, "kuko yita kuri mwe." Mu Kigiriki handitswe ngo, "kuko kuri we ni ibye kubitaho." Ibi bivuga ko njye na we atwitaho. Turi ab'igiciro cyinshi imbere y'Imana. Kuki tugomba kwiganyira niba Imana itwitaho? Kutiringira ukurinda kw'Imana ni uburyo bwo kwiyogeza. Ni nk'aho twaba twiyitaho kurusha Imana ndetse dushobora no gukora ibyo Imana izakora; ntidushake kuyiringira n'ubugingo bwacu. Niba Imana idukorera ibishoboka byose mu kuba itarimanye Umwana wayo, ni gute itazarushaho kutwitaho nk'abana yicunguriye?
Abaroma 8:32 "Mbese ubwo itimanye Umwana wayo, ikamutanga ku bwacu twese, izabura ite kumuduhana n'ibindi byose?"
Abaroma 5:8-11 "Ariko Imana yerekanye urukundo rwayo idukunda, ubwo Kristo yadupfiraga tukiri abanyabyaha. 9 Nkanswe none, ubwo tumaze gutsindishirizwa n'amaraso ye, ntituzarushaho gukizwa umujinya w'Imana na we? 10 Ubwo twunzwe n'Imana ku bw'urupfu rw'Umwana wayo wadupfiriye tukiri abanzi bayo, ntituzarushaho gukizwa ku bw'ubugingo bwe? 11 Ariko si ibyo byonyine, ahubwo twishimira Imana ku bw'Umwami wacu Yesu Kristo ukiduhesha kwuzura na yo na bugingo n'ubu."
Isezerano ry’Imana mu kutumara ubukene
Ubwo Imana yita kuri buri wese muri twe nk'abana yicunguriye, intumwa Pawulo aduhamiriza ko uku kutwitaho kugera no ku byo dukenera bya buri munsi (ariko si ibyo turarikira). Intumwa Pawulo yaranditse ati "Kandi Imana yanjye izabamara ubukene bwanyu bwose, nk'uko ubutunzi bw'ubwiza bwayo buri muri Kristo Yesu" (Abafilipi 4:19). Iri ni isezerano ryakozwe bitewe n'inkunga y'amafaranga Abafilipi boherereje Pawulo mu kumufasha mu murimo we. Yabiringije ko gutanga kwabo kutazababera kubura. Imana yagombaga kubamara ubukene, kandi impamvu yabyo ntiyari ikindi uretse, "ubutunzi bw'ubwiza bwayo buri muri Kristo Yesu." Ndibuka na none Abaroma 8:32.
Umwami Yesu yatanze impuguro zo kutagira amaganya ku byerekeye ibyo dukena buri munsi. Yibanze ku buryo Imana ubwayo yita ku byo dukenera by'ibanze nk'uko biri muri Matayo 6:25-34. Inshuro eshatu aratubwira ati "ntimwiganyire" (6:25-31, 34). Inshuro eshanu abaza ibibazo bigamije kwerekana ko kwiganyira kutagira umumaro.
Matayo 6:25-34 "Ni cyo gitumye mbabwira nti, ntimukiganyire ngo mutekereze ubugingo muti, tuzarya iki? Cyangwa muti, tuzanywa iki? Ntimwiganyire ngo mutekereze iby'umubiri wanyu ngo, tuzambara iki? Mbese ubugingo ntiburuta ibyo kurya, umubiri nturuta imyambaro? 26 Nimurebe ibiguruka mu kirere, ntibibiba, ntibisarura, ntibihunika mu bigega, kandi So wo mu ijuru arabigaburira na byo. Mwebwe ntimubiruta cyane? 27 Ni nde muri mwe wiganyira wabasha kwiyunguraho umukono umwe? 28 None se, ikibaganyisha imyambaro ni iki? Mutekereze uburabyo bwo mu gasozi, uko bumera; ntibugira umurimo, ntibuboha imyenda; 29 kandi ndababwira yuko Salomo mu bwiza bwose atarimbaga nk'akarabyo kamwe ko muri ubu. 30 Ariko Imana, ubwo yambika ubwatsi bwo mu gasozi ityo, buriho none, ejo bakabujugunya mu muriro, ntizarushaho kubambika, mwa bafite kwizera guke mwe? 31 Nuko ntimukiganyira mugira ngo, tuzarya iki? Cyangwa ngo tuzanywa iki? Cyangwa ngo tuzambara iki? 32 Kuko ibyo byose abapagani babishaka: kandi So wo mu ijuru azi ko mubikwiriye byose. 33 Ahubwo mubanze mushake ubwami bw'Imana no gukiranuka kwayo, ni bwo ibyo byose muzabyongerwa. 34 Ntimukiganyire mutekereza iby'ejo, kuko ab'ejo baziganyira iby'ejo. Umunsi wose ukwiranye n'ibibi byawo."
Kuki kwiganyira kutagira umumaro? Nta mumaro kugira kuko bigaragara nk'ibitagira umumaro imbere y'urukundo rukenura rw'Imana no kumenya ibyo dukennye kwayo (reba 6:25, 26, 27 28, 30). Atwigisha ko kwiganyira ari imbuto zo kuba abantu "bafite kwizera guke." Kwiganyira ni imbuto zo kutagaragaza muri twe kutwitaho Imana igomba kutugirira nk'abantu bayo kubera ko igaragariza uko kutwitaho gutangaje inyoni zo mu kirere n'uburabyo bwo mu gasozi. Hanyuma, yerekana ko bitewe n'urukundo rukenura rw'Imana n'ububi bw'igihe gito bw'iyi si, icyo dukwiriye kwitaho kurusha ibindi ni iby'Umwuka (6:33-34).
Isezerano ryo kuduhaza kubw'amasengesho
Nk'abagize umuryango w'Imana, abizera bose bashobora kwegera Imana nka Data wa twese uri mu ijuru ku bw'Umutambyi Mukuru ukomeye wabo, Umwami Yesu Kristo. Kubera ko Imana izi ibyo dukennye mbere y'uko dusaba (Matayo 6:32), kandi ikaba itwitaho nk'inshuti, tugomba kubw'ibyo kuzana ibyo dukeneye hamwe n'iby'abandi imbere y'intebe y'imbabazi y'Imana mu masengesho.
Abaheburayo 4:16 "Nuko rero, twegere intebe y'ubuntu tudatinya, kugira ngo tubabarirwe tubone ubuntu bwo kudutabara mu gihe gikwiriye."
1 Petero 5:7 "Muyikoreze amaganya yanyu yose, kuko yita kuri mwe."
Matayo 7:7-11 "Musabe, muzahabwa: mushake, muzabona: mukomange ku rugi muzakingurirwa. 8 Kuko umuntu wese usaba ahabwa; ushatse abona; n'ukomanga akingurirwa. 9 Mbese muri mwe hari umuntu umwana we yasaba umutsima, akamuha ibuye? 10 cyangwa yamusaba ifi, akamuha inzoka? 11 Ko muri babi, kandi mukaba muzi guha abana banyu ibyiza, none So wo mu ijuru ntazarushaho guha ibyiza ababimusabye?"
1 Yohana 5:14-15 "Kandi iki ni cyo kidutera gutinyuka imbere ye, ni uko atwumva, iyo dusabye ikintu nk'uko ashaka: 15 kandi ubwo tuzi ko yumva icyo dusabye cyose, tuzi n'uko duhawe ibyo tumusabye."
Abafilipi 4:6-8 "Ntimukagire icyo mwiganyira, ahubwo ibyo mushaka byose bimenywe n'Imana, mubisabiye, mubyingingiye, mushima. 7 Nuko amahoro y'Imana, ahebuje rwose ay'umuntu yamenya, azarindira imitima yanyu n'ibyo mwibwira muri Kristo Yesu. 8 Ibisigaye bene Data, iby'ukuri byose, ibyo kwubahwa byose, ibiboneye byose, iby'igikundiro byose, n'ibishimwa byose, ni haba hariho ingeso nziza, kandi hakabaho ishimwe, abe ari byo mwibwira."
Niba Imana ituzi kandi ikatwitaho, kuki tugomba gusenga? Kuko Imana yahisemo gukorera mu bugingo bwacu binyuze mu masengesho. Muri Yakobo 5:16 hatubwira ko gusenga k'umukiranutsi kugira umumaro mwinshi iyo asenganye umwete. Gusenga ni uburyo bwo kugirana ubumwe n'Imana n'igihamya cyo kwizera cyangwa cyo kuyoborwa n'Umwuka. Ni uburyo na none bwo kwerekeza imitima yacu ku Mwami, ku mugambi we, no ku gukenura kwe.
Inyinshi muri Zaburi ni amaganya cyangwa Zaburi zo gusaba. Muri zo, dusanga akenshi ko zitangira zerekana akaga, rimwe na rimwe ndetse ni umutima wihebye cyangwa wigunze ku bw'ibibazo uwazanditse yabaga afite. Mu buryo bwo gusenga Imana bw'umunyezaburi ariko, nk'uko azana imitwaro ye ku Mwami, yerekeza amaso ye ku Mana ayibutsa amahame yayo, n'amasezerano yayo. Uko akora ibi ni ko arushaho gusobanukirwa. Zaburi ikarangira n'umutima w'ibyiringiro by'ibyo ategereje n'ibyishimo mu Mwami. Imana ntiragahinduka, ariko umunyezaburi yahinduwe mu masengesho (reba Zaburi 3:1-8; 5:1-12; 6:1-10; 7:10, 13). Iyo imitima yacu ishaka Imana by'ukuri, amasengesho aba uburyo Imana ishobora kuduhinduramo no kutubumbira mu gushaka kwayo.
Amasengesho ni igihe cyo kwihana ibyaha, gushimira Imana no kuyimenyesha ibyo dukeneye mu buryo busobanutse bwo gusaba. Ariko icyo dukeneye kurusha ibindi ni uguhindurwa tugasa n'Umwana w'Imana, Umwami Yesu. Umwana adusezeranya ko Imana, nk'Imana Data, itazaduha ibuye nituyisaba umutsima cyangwa inzoka nituyisaba ifi. Mu rukundo rutunganye n'ubwenge byayo, izi gutanga ibyiza kurusha ibindi. Ariko tugomba gusobanukirwa ko ibyo dukeka ko ari umutsima cyangwa ifi, bishobora kuba mu by'ukuri ibuye cyangwa inzoka. Iyi ni yo mpamvu akenshi Imana idusubiza ngo yego ku byo dusaba, ni na yo mpamvu amasengesho yacu agomba kuba ubushake bw'Imana.
Matayo 7:9-11 "Mbese muri mwe hari umuntu umwana we yasaba umutsima, akamuha ibuye? 10 cyangwa yamusaba ifi, akamuha inzoka? 11 Ko muri babi, kandi mukaba muzi guha abana banyu ibyiza, none So wo mu ijuru ntazarushaho guha ibyiza ababimusabye?"
Yakobo 4:3 "Murasaba, ntimuhabwe, kuko musaba nabi, mushaka kubyayisha irari ryanyu ribi."
Ibi bisaba igihe kandi ni yo mpamvu ahari Imana itanga uburyo butatu bwo gusaba ari bwo gusaba, gushaka, no gukomanga nkuko tubiubona muri Matayo 7:7-8.
"Musabe, muzahabwa: mushake, muzabona: mukomange ku rugi muzakingurirwa. 8 Kuko umuntu wese usaba ahabwa; ushatse abona; n'ukomanga akingurirwa."
Amasengesho si ugusaba gusa, ahubwo ni ugushaka kuyoborwa n'ubushake bw'Imana, no kuyitegereza nk'uko umuntu akomanga agategereza ku muryango ko hagira uwumva agakingura umuryango. Mukomeze gusaba, mwihangane, kandi musabe ibiri mu bushake bw'Imana. Mbese ibyo nsaba ni byo byiza kurusha ibindi koko nk'uko umugambi n'ubwenge by'Imana biri?
Inzitizi ku masengesho
Urutonde rukurikira ni urw'ibintu bizitira amasengesho mu bugingo bwacu:
(1) Kutagenza uko Umwuka Wera ashaka.
Yohana 4:22-23 "Dore, mwebweho musenga icyo mutazi, ariko twebwe dusenga icyo tuzi, kuko agakiza kava mu Bayuda. 23 Ariko igihe kiraje ndetse kirasohoye, ubwo abasenga by'ukuri basengera Data mu Mwuka no mu kuri: kuko Data ashaka ko bene abo ari bo bamusenga."
Yuda 20 "Ariko mwebweho, bakundwa, mwiyubake ku byo kwizera byera cyane, musengere mu Mwuka Wera."
Abefeso 6:18 "Mushengeshe Umwuka iteka mu buryo bwose bwo gusenga no kwinginga: kandi ku bw'ibyo mugumye rwose kuba maso, musabira abera bose."
Zaburi 66:18 "Iyaba naribwiraga ibyo gukiranirwa mu mutima wanjye, Uwiteka ntaba anyumviye."
Abefeso 4:30 "Kandi ntimuteze agahinda Umwuka Wera w'Imana wabashyiriweho kuba ikimenyetso, kugeza ku munsi wo gucungurwa."
1 Yohana 1:9 "Ariko ni twatura ibyaha byacu , ni yo yo kwizerwa kandi ikiranukira kutubabarira ibyaha byacu, no kutwezaho gukiranirwa kose."
(2) Kutagenza uko Ijambo ry'Imana Rishaka (reba na Zaburi 119).
Imigani 28:9 "Uwiziba amatwi ngo atumva amategeko, gusenga kwe na ko ni ikizira."
Yohana 15:7 "Nimuguma muri jye, amagambo yanjye akaguma muri mwe, musabe icyo mushaka cyose, muzagihabwa."
(3) Kudasengana Ukwizera.
Matayo 21:22 "Kandi ibyo muzasaba mwizeye, muzabihabwa byose."
1 Yohana 5:14-15 "Kandi iki ni cyo kidutera gutinyuka imbere ye, ni uko atwumva, iyo dusabye ikintu nk'uko ashaka: 15 kandi ubwo tuzi ko yumva icyo dusabye cyose, tuzi n'uko duhawe ibyo tumusabye."
Yakobo 1:5-7 "Ariko niba hariho umuntu muri mwe ubuze ubwenge, abusabe Imana, iha abantu bose itimana, itishama, kandi azabuhabwa. 6 Ariko rero, asabe yizeye, ari nta cyo ashidikanya: kuko ushidikanya ameze nk'umuraba wo mu nyanja, ujyanwa n'umuyaga, ushushubikanywa. 7 Umeze atyo ye kwibwira ko azagira icyo ahabwa n'Umwami Imana,"
Abaheburayo 11:6 "Ariko utizera ntibishoboka ko ayinezeza: kuko uwegera Imana akwiriye kwizera yuko iriho, ikagororera abayishaka."
(4) Kudasaba kubera kuba nyamwigendaho.
Yakobo 4:2 "Murararikira, ariko nta cyo mubona: murica, kandi mugira ishyari, ariko ntimushobora kunguka,: muratabara, mukarwana; nyamara ntimuhabwa, kuko mudasaba:"
(5) Kudasabana impamvu z'ukuri, nta kwita ku bushake bw'Imana.
Yakobo 4:3 "Murasaba, ntimuhabwe, kuko musaba nabi, mushaka kubyayisha irari ryanyu ribi."
Yakobo 4:15 "Ahubwo ibyo mwari mukwiriye kuvuga ni ibi, ngo: Umwami Imana nibishaka, tuzarama, kandi tuzakora dutya na dutya."
1 Abakorinto 4:19 "Nyamara nzaza vuba, Umwami nabishaka: kandi sinzamenya amagambo y'abo bishyashyarika gusa, ahubwo nzamenya imbaraga zabo:"
Matayo 6:10 "Ubwami bwawe buze, ibyo ushaka bibeho mu isi, nk'uko biba mu ijuru;"
Matayo 26:42 "Yongera kugenda ubwa kabiri, arasenga ati: Data, niba bidashoboka ko iki kindenga, ngo kereka nkinywereyeho, ibyo ushaka abe ari byo biba."
(6) Kutihangana, kunanizwa n'ibirushya.
Luka 18:1 "Abacira umugani wo kubigisha ko bakwiriye gusenga iteka ntibarambirwe;"
1 Samueli 27:1-3 "Hanyuma Dawidi yibwira mu mutima we, ati: nta kibuza, hariho umunsi Sauli azanyica; nta nama iruta ko nshikira mu gihugu cy'Abafilisitia, byatuma Sauli arambirwa kongera kunshakira ku nkiko z'Israeli zose; uko ni ko nzamucika nkamukira. 2 Dawidi aherako ahagurukana n'abantu be maganatandatu bari kumwe, barambuka bajya kwa Akishi mwene Maoki, umwami w'i Gati. 3 Dawidi n'abantu be baturana na Akishi i Gati, umuntu wese n'abo murugo rwe; Dawidi na we n'abagore be bombi, Ahinoamu Umunyayezereli, n' abigaili w'i Karumeli, wari mu ka Nabali."
Yesaya 40:31 "Ariko abategereza Uwiteka, bazasubizwamo intege nshya, bazatumbagira mu kirere bagurukishe amababa nk'ibisiga: baziruka, be kunanirwa, bazagenda be gucogora."
(7) Kutabana neza n'abandi, umutima utababarira.
Mariko 11:25-26 "Kandi nimuhagarara musenga, hakaba hari umuntu wabagiriye nabi, mumubabarire kugira ngo So wo mu ijuru na we abababarire ibyaha byanyu; 26 ariko nimutababarira abandi, na So wo mu ijuru na we ntazabababarira ibyaha byanyu."
(8) Gusengana ubwirasi, gusenga ngo utangaze abantu.
Matayo 6:5-8 "Nimusenga, ntimukamere nk'indyarya, kuko bakunda gusenga bahagaze mu masinagogi no mu nzira, ngo abantu babarebe: ndababwira ukuri yuko bamaze kugorerwa ingororano zabo. 6 Wehoho nusenga, ujye winjira mu nzu, ubanze ukinge urugi, uhereko usenge So mwihereranye: nuko So ureba ibyiherereye azakugororera. 7 Namwe nimusenga, ntimukavuge amagambo muyasubiramo hato na hato, nk'uko abapagani bagira: bibwira ko kuvuga amagambo menshi ari byo bituma bumvirwa. 8 Nuko ntimugase na bo, kuko So azi ibyo mukennye, mutaramusaba."
(9) Umuhati n’imihango ya kidini.
Matayo 6:7 "Namwe ni musenga, ntimukavuge amagambo muyasubiramo hato na hato nk'uko abapagani bagira: bibwira ko kuvuga amagambo menshi ari byo bituma bumvirwa."
1 Abami 18:26-29 "Nuko bazana imfizi bahawe, barayibaga, maze batakambira izina rya Baali, uhereye mu gitondo ukageza ku manywa y'ihangu, bavuga bati: nyamuna Baali twumvire. Ariko ntihagira ijwi ryumvikana cyangwa ubasubiza n'umwe. Basimbukira hirya no hino ku gicaniro bubatse. 27 Bagejeje ku manywa y'ihangu, Eliya arabashinyagurira, ati: erega nimutere hejuru; kuko ari imana. Yenda ubu iriyumvira, cyangwa hari aho igannye, cyangwa se yazindutse, cyangwa irasinziriye, ikwiriye gukangurwa. 28 Barongera batera hejuru, bikebesha ibyuma n'intambi nk'uko basanzwe babigenza, kugeza aho amaraso yabereye imyishori kuri bo. 29 Maze ku gicamunsi barakotsora, bageza igihe cyo gutamba igitambo cya nimugoroba; ariko ntihagira ijwi ryumvikana cyangwa usubiza cyangwa wabitaho n'umwe."
(10) Ukutumvikana mu rugo.
1 Petero 3:7 "Namwe bagabo ni uko; mubane n'abagore banyu, mwerekana ubwenge mu byo mubagirira, kuko bameze nk'inzabya zidahwanije na mwe gukomera: kandi mububahe, nk'abaraganwa na mwe ubuntu bw'ubugingo, kugira ngo amasengesho yanyu ye kugira inkomyi."
Umusozo
Mu myaka cumi ya nyuma yo kubaho kwa George McCluskey yagize umutwaro ukomeye w'abana be nuko buri munsi akamara isaha kuva saa tanu kugeza saa sita abasengera. Si bo yasengeye gusa, ahubwo n'abuzukuru n'abuzukuruza bari bataravuka. Yabasabiye ko bazamenya Imana y'ukuri binyuze mu Mwana wayo, nuko ashyira ubugingo bwabo mu murimo wayo. Mu bisekuru bine byakurikiyeho, buri mwana yabaye umukozi w'Imana cyangwa akarongorwa n'umukozi w'Imana; uretse umwe. Uwo umwe na we ni umuntu uzwi cyane uyu munsi wa none, Dr. James Dobson. Abigeze kwumva George McCluskey ni bake, ariko kubera we ubugingo bw'ibisekuruza byamukurikiye bwabonye imigisha idashidikanywaho.
Related Topics: Basics for Christians


text:
Mu myaka 24 ishize twahaye uburere bwiza ndetse tunatoza abantu bacu- Kagame
Perezida wa Repubulika y’u Rwanda, Paul Kagame, yashimangiye ko ubwo manda ye ya 2, yari igiye gusoza yiteguye gusimburwa ku mwanya wa Perezida wa Repubulika ariko ngo ibijyanye n’uwari kumusimbura byo ntiyigeze abitekerezaho cyane, ahuhwo asanga hari benshi bashoboraga kumusimbura.
Ubwo yaganiraga na Ian Bremmer, Impuguke muri Politiki akaba n’Umunyamakuru, Perezida Kagame yabajijwe iby’uko mu Rwanda hahinduwe Itegeko Nshinga kugirango yongere kuyobora indi manda, maze asobanurira uyu munyamakuru ko ku bwe atifuzaga gukomeza kuba Perezida ariko byabayeho ku bw’ubusabe bw’abaturage ubwabo.
Ian Bremmer yabajije Perezida Kagame undi munyarwanda abona wari kumusimbura iyo abaturage batamusaba gukomeza kubayobora ngo nawe agere aho abibemerere, maze umukuru w’igihugu cy’u Rwanda amusobanurira ko ibyo atagombaga no kubitekerezaho cyane.
Perezida Kagame ati: “Sinanagombaga gutekereza cyane ku bijyanye n’uwari kunsimbura… Numvaga ntuje ntafite impungenge, nizeye ko mu bantu benshi dufite twagombaga kubonamo umwe. Uko niko nabibonaga, kandi ku bw’impamvu imwe yumvikana… Mu myaka 24 ishize twahaye uburere tunatoza abantu bacu… Ibyo twashoye mu guteza imbere abaturage no kuzamura ubumenyi bwabo mu ngeri zitandukanye ndetse n’uburyo bagira uruhare mu bibakorerwa harimo n’uburyo bagira uruhare muri Politiki y’igihugu cyacu, byose bituma nizera ntuje ko mu gihe abaturage bafata icyemezo cyo [kwihitiramo undi ubayobora yaboneka].“
Perezida Kagame kandi yasobanuye ko ibyabaye mu Rwanda, ari uko abaturage bamusabye ngo abongerere igihe cyo kubayobora, bitari ukuvuga ngo azayobora ubuziraherezo. Ibi ngo niko we yabyumvise kandi ninako bimeze mu by’ukuri.
Umusanzu.com


text:
Yanditswe November, 25 2017 at 23:09 PM | 3746 Views
Isoko rya Nyarugenge mu mujyi wa Kigali ryatangiye
mu gihe cy’ubukoloni. Muri icyo gihe ariko ngo inzu z’ubucuruzi muri 'quartier
commercial' ahubatswe iryo soko zose zari iz’abanyamahanga biganjemo abarabu n’abahinde.
Umusaza Kayitaba Halfan wacururije mu isoko rya Nyarugenge kuva mu 1965 kugera mu 1990 avuga ko imiterere y’iryo soko rimwe na rimwe yabangamiraga abarikoreragamo. Yagize ati, "Isuku ntabwo yari ishimishije harimo umwanda mwinshi, mbere ndetse habanje kuba ibyondo nyuma bashyiramo agasima. Ubundi hari mu cyondo imvura yagwa tukiruka tukajya kugama. Byari nk’ibintu byo kwirwanaho ntago ari nkuko ubungubu bimeze byateye imbere cyane. Ahantu hari hasakaye ni aho babagiraga bagurisha inyama ahandi ryari rirangaye ntago ryari risakaye."
Inkuru mu mashusho:
Akarere ka Nyarugenge kageze ku gipimo cya 44,2 % mu mikoreshereze y'ingengo y'imari, arik ...
February 28, 2017 at 13:13 PM Soma inkuru


text:
GISAGARA : UBUDEHE BWABAGEJEJE KU MUNEZERO
Umusaruro w’ubuhinzi, ubworozi n’ubusabane ni byo abaturage bo mu mudugudu wa Nyarunazi, Akagari ka Sabusaro mu Murenge wa Kansi, Akarere ka Gisagara bishimira ko bagejejweho na gahunda y’ubudehe.
Abaturage b’uyu murenge bari muri iyi gahunda y’ubudehe baravuga ko kugeza ubu basigaye babasha gusarura imyaka ihagije, bakorora babifashijwemo n’ubudehe ku buryo nta nzara ikibarangwamo kandi hejuru y’ibyo bakabasha no gusabana.
« imyumbati iraboneka ku buryo jye nsigaye mbona twihagije, nta nzara, kandi icyanadufashije ni uko imbuto twateye twafashijwe kuyibona binyuze muri iyi gahunda y’ubudehe. Twabashije kandi korozanya kuburyo ubu dufite amatungo kandi tukanabasha gusabana » MUTABAZI Alphonse.
Gahunda y’ubudehe yibanda ku ngingo eshatu z’umwihariko zirimo ubworozi, ubuhinzi n’ubusabane. Abaturage barorozanya hagati yabo bagahana ihene n’inka, ku kijyanye n’ubuhinzi bagiye bahabwa imbuto z’imyumbati barahinga ku buryo ubu ntawe ugitaka inzara nk’uko babyivugira
Agoronome w’Umurenge wa Kansi ari na we ukuriye ubudehe muri uyu murenge atangaza ko iyi gahunda y’ubudehe yateje imbere imibereho y’abaturage batuye uyu murenge.
“kuko ibikorwa bibera mu midugudu abaturage nibo ubwabo bicara bakareba icyo bakeneye kurusha ibindi kugirango babashe gutera imbere, nibo kandi bahitamo abakwiriye gutangirwa ubwisungane mukwivuza (Mutuelle de santé), bagiye banafasha abaturage kwinjira mu murenge sacco bityo bamenya kwizigamira. Hari ibihingwa byinshi bagiye bahingira hamwe bikabafasha kubona umusaruro uhagije kandi mu busabane. Banabashije kwigishwa guhunika imyaka maze bikabafasha kutabura imbuto igihe cy’ihinga » Agoronome wa Kansi
Nk’uko bitangazwa n’ubuyobozi bw’umurenge wa Kansi, ngo nyuma y’aho iyi gahunda ishyiriweho mu mwaka wa 2008, mu midugudu 29 igize uwo murenge imiryango myinshi imaze korozwa ihene n’inka. Nyuma kandi y’uko izi hene cyangwa inka bagiye borozwa zibyaye, n’abazihawe bagiye baha abatari barazibonye .  Ikindi cyakozwe kandi bemeza ko cyabateje imbere ni ubuhinzi bw’imyumbati ndetse n’umushinga wo guhunika ibishyimbo, kuko ngo byabarinze inzara kandi bibafasha kubonera imbuto ku gihe. Bitewe kandi n’uko ibyo bikorwa babikoreraga hamwe, ngo byabongereye ubusabane.


text:
Komisiyo y’Igihugu Ikorana na UNESCO yahurije hamwe abayobozi b’ibigo by’amashuri abanza n’ayisumbuye bibumbiye mu runana rw’amashuri yimakaza amahame ya UNESCO mu nama nyunguranabitekerezo y’iminsi 2. Intego y’iyi nama kwari ukugirango, nk’abantu baba aho uburezi butangirwa, babana n’abana, ababyeyi b’abana n’abarimu umunsi ku wundi, batange umusanzu wabo ujyanye n’babona ireme ry’uburezi ryashimangirwa.
Abayobozi b’ibigo bari bitabiriye iyi nama ku buryo bwo gushimangira ireme ry’uburezi
Hatanzwe ibiganiro bitandukanye biganisha ku bibazo uburezi bw’amashuri yo mu Rwanda, abanza n’ayisumbuye, agomba guhangana nabyo mu rwego rwo kuzamura ireme ry’uburezi rikava ku gipimo ririho ubu rikajya ku kindi. Barebeye hamwe kandi uruhare rw’urubyiruko mu gushyira mu bikorwa gahunda ya leta 2017-2024 muri rusange, by’umwihariko bibanda ku rubyiruko rukiri mu mashuri. Nyuma y’ibiganiro, habayeho kungurana ibitekerezo mu matsinda.
Prof Immaculee Mukashema ariho asobanurira abari mu matsinda icyo basaabwa
Basanze ipfundo ry’ireme ry’uburezi riri hagati y’ababyeyi, abarezi na leta. Bashingiye kuri izo nzego zirebwa n’uburezi bw’abana b’u Rwanda batanze imyanzuro itandukanye ariko ibareba nk’abarezi ni iyi:
Biyemeje kurushaho kunoza akazi bashinzwe, baba mu bigo kenshi kandi bakoresha neza umutungo w’ibigo bayobora, banoza imicungire y’ibigo muri rusange kandi bakundisha abana ishuri.
Guhagurukira rimwe bakarwanya icyorezo cy’ibiyobyabwenge mu rubyiruko rw’u Rwanda harimo n’urwiga ndetse n’inda z’imburagihe mu bangavu.
Gutegura urubyiruko ruri mu mashuri kuzaba abayobozi beza b’ejo hazaza no kubategura kuba umusemburo w’impinduka nziza mu miryango yabo.
Urunana rw’amashuri yimakaza amahame ya UNESCO rwashinzwe n’Ishami ry’Umuryango wabibumbye wita ku Burezi, Ubumenyi n’Umuco (UNESCO) mu w’1953 ruhabwa intego yo guteza imbere uburezi bugamije amahoro, ubwisanzure, ubutabera n’iterambere rya muntu.
Philomene MUKANKUSI
Umuyobozi w’Itumanaho n’Itangazamakuru/CNRU


text:
Abanyamabanga b’uturere n’Intara y’Amajyepfo bongeye gushyigikira AgDF
Abanyamabanga bakorera ku turere n’Intara y’Amajyepfo tariki 06/02/2013 bongeye gushyira andi mafaranga mu kigega Agaciro Development Fund ubwo basozaga amahugurwa bakoreye mu karere ka Nyanza More...
Rwanda | Ngoma: Abana mu mashuli abanza bitabiriye ku bwinshi gutanga inkunga muri AgDF
Bwambere mu karere ka Ngoma mugikorwa cyo gukusanya inkunga yo gushyigikira ikigega agaciro development fund (AgDF) mu rwego rw’ imirenge ,umurenge wa Rukumberi wakusanije miliyoni 14 n’ ibihumbi More...
Rwanda | Ngoma: Itorero ritoza abanyarwanda kwishakamo ibisubizo ntagutegereza abandi
Mugutangiza itorero mu midugudu yose igize akarere ka Ngoma,hatanzwe ubutumwa buvuga ko itorero ritoza abanyarwanda gukora bakishakamo ibisubizo badategereje akimuhana. Gutangiza itorero ku rwego rw’ akarere More...


text:
Ikigaragara cyo, nuko ubucururuzi bwinsi bwo hasi butazareka gukora mu buryo twavuze haruguru. Kenshi usanga hari amafaranga make cyane yo guteza ubwo bucuruzi imbere, cyangwase n’ubushake buke bwo gufatira ubwo bucuruzi umwanya uhagije wo kubwitaho. Abakora ubwo bucuruzi, ntabwo bita kukwishyura imisoro cyangwase no kubahiriza amategeko agenga uwo mwuga nkokuba bafite ibyangombwa by’ubucuruzi. Bo baba biteguye kureka ubwo bucuruzi mugihe bahuye nikibazo cyose gikomeye cyerekeranye nabwo.
Impamvu utagomba gukomeza gukora ubucuruzi muburyo nkubu
Labels: akazi, Gutangira umushinga


text:
Mu buzima bwa muntu bwa buri munsi habamo ingorane nyinshi, zimwe muri zo ngorane umuntu ashobora guhura nazo zikamuzonga harimo indwara. Hari indwara ikunze gufata bamwe mu bantu b’igitsina gore yo kwishimagura mu gitsina. Burya nta kintu kibangamira igitsina gore nko kwishima mu myanya yabo y’ibanga kuko usanga babuze aho bifata nk’iyo bari mu ruhame kandi bakumbva bakeneye kwishima.
Ni ibintu bikunze kubaho kuri bamwe na bamwe mu gitsina gore kugira uburibwe bubateza kwishima mu gitsina ariko bitari buri gihe kandi bitanasobanuye ko uburwayi buba bwageze ku rwego ruhanitse.
kwishima mu gitsina ku bagore bishobora guterwa na za mikorobe zifata iyo myanya y’ibanga, isabune bakoresha mu koga cyangwa amavuta bisiga umubiri ukaba wayanze n’ibindi.
Hari ibiribwa umuntu ashobora gukoresha agaca ukubiri no kwishima nta bundi buvuzi ahawe nk’uko ikinyamakuru The Standard Media cyabyanditse.
1. Gukunda kunywa yoghurt cyane
Iyo ukunda kugira uburyaryate mu gitsina ukumva wakwishima, ugirwa inama yo kunywwa yoghurt. Uburyo ikozwemo bufasha kwica udukoko na za mikorobe zikunze kwibasira icyo gice kandi noneho igatuma hakura za ‘bacterie’ nziza zituma hahora ubwirinzi.
2. Gukoresha tungurusumu cyane
Ni byiza ko umuntu ufite ikibazo cyo kwishima mu myanya y’ibanga arya tungurusuma eshatu byibura ku munsi. Iyo nta yindi mpamvu ni uko tungurusumu ubwayo yifitemo ubushobozi bwo kwica udukoko twangiza umubiri.
3. Gukunda koga amazi arimo umunyu
Abahanga bagaragaza ko igihe wumva ufite uburyaryate mu gitsina, ugomba koga amazi arimo umunyu mu bice byawe by’ibanga. Amazi arimo umunyu aburizamo gukura kwa za mikorobe zangiza ibice by’ibanga by’umugore. Bituma uburyaryate bushira, umuntu ntakomeze no kwishima.
4. Amavuta y’iminazi
Amavuta ya Coconut afite akamaro gakomeye karimo nko kurwanya za mikorobi ziteza ’infection’ mu myanya y’ibanga. Aya mavuta kuyakoresha bisaba kwitonda ukareba ayujuje ubuziranenge ubundi ukajya uyakoresha hari ikibazo.
Byinshi mu biremera ndetse n’ibiribwa biba bifitiye umubiri wacu akamaro nubwo twaba tubikoresha tutabizi tuzi ko ari ugupfa kurya gusa cyangwa se kunywa.
Daniel MUKESHIMANA/Umubavu.com


text:
Nyanza: Imirimo y’inyubako z’utugali irakataje
Imirimo yo kubaka ibiro by’utugali mu mirenge inyuranye igize akarere ka Nyanza irakataje, kugira ngo barebe ko mbere y’uko ukwezi kwa Kamena 2012 kugera aka karere kuzabe kabyujuje. Ibiro by’akagali More...
Nyanza: Abakuru b’imidugudu batatu bahagaritswe ku mirirmo bazira kutita ku irondo
Abakuru b’imidugudu ya Kabusheja, Rugarama na Ndago mu murenge wa Ntyazo mu mu karere ka Nyanza bahagaritswe ku mirimo bazira kutita ku mikorere y’amarondo. Umunyamabanga Nshingwabikorwa w’umurenge More...


text:
Ibivugwa muri iki gice ni ibyo kuza k'umugaragu ubabazwa w'Umwami, n'umurimo We uhagije wo ku musaraba aho yikoreye ibyaha byacu mu mubiri We, aho yakomerekejwe ku bwacu, utariwacumuye agapfa nk'inshungu y'abanyabyaha. Kubera ibyo Mesiya yakoze, impano yo muri iki gice ishobora gutangwa.
“Ye.” Ubu ni uburyo bwo kuduhamagarira gutega amatwi.
“Yemwe.” Uku ni uguhamagara rusange. Nta n'umwe usonewe; biri kuri bose. Biboneka kuri buri wese kandi bose baragukeneye.
“Abafite inyota.” Inyota yerekana ubushake bukomeye no gukena gukomeye. Biduhamagarira kubona ko ubugingo budashobora guhaza ibikenewe by'imbere mu muntu. Uku ni uguhamagarira abantu bumagajwe n'iyi si, bashaka ikindi kintu kirenzeho kandi bashaka agakiza k'Imana.
“Nimuze.” Inshuro eshatu iri jambo rikoreshwa mu kwerekana icyo Imana itanga n'ubugingo bushimisha kandi bufite umumaro. Imana iravuga iti “nimuze.” Iravuga iti, “Mfite ibyo mukeneye kandi nshaka ko mutunga.”
“Ku mazi.” Ibi bigaragaza imigisha myinshi n'iby'uko agakiza k'Imana nk'uko kahishuwe muri kristo no mu murimo We kandi Ijambo ry'Imana rishobora guhaza inyota n'ibyo umuntu akeneye.
“N'udafite ifeza na we naze; nimuze mugure murye; nimuze mugure vino n'amata, mudatanze ifeza cyangwa ibindi biguzi.” Ibi bivuga iki? Ni gute umuntu yashobora kugura adatanze ifeza?
Ibyo Imana itanga ni iby'ubuntu busa. Si ifeza, imbaraga, cyangwa icyubahiro, nta na kimwe cyagura ibyo Imana ishaka kuduha. Ni impano y'ubuntu bwayo kubw'impano y'Umwana wayo waguze ugucungurwa kw'umuntu (Ibyahishuwe 21:6; 22:17).
Ijambo “mugure” rikoreshwa mu buryo bwo kugira cyangwa kubona, ariko, nk'uko tubwirwa, dushobora kugura nta mafaranga. Ijambo “mugure” ni Igiheburayo, shabar. Ryavugaga “kumena” hanyuma, “kugura.” Ryakoreshwaga ku mpeke zimenwa n'urusyo, cyangwa ku biryo bimena inzara (gereranya ijambo ry'ibyo kurya bya mu gitondo bavuga ko ubirya aba “yica umwaku,” mu Cyongereza bavuga “kumena kwiyiriza” ). Bityo Imana iduhamagarira kutagura no gutunga gusa, ndetse no kurya. Igitekerezo hano ni ukubona umutsima no kurya.
Nk'uko imirongo ikurikiraho ibyerekana neza, Imana irahamagarira umuntu kuza, gutega amatwi no kurya ku Ijambo ry'ubugingo bizana kwizera (Abaroma 10:17). Petero, mwibuke, atubwira ko kwizera kurusha igiciro izahabu ishira (1 Petero 1:7). Kuki? Kubera ko kwizera ari umugende tuboneramo agakiza k'Imana n'imigisha myinshi (Abefeso 2:8, 9).
“Vino n'amata.” Agakiza k'Imana n'imigisha yako bigaragazwa n'ibi bimenyetso bibiri. Vino akenshi yakoreshwaga mu minsi mikuru yihariye kandi ikerekana ibyishimo n'umunezero bizanwa n'agakiza k'Imana. Amata yerekana kubeshaho, gutangwa n'igaburo nk'uko ibyo kurya bitanga ubuzima.
Mu buryo bw'ikibazo kandi binyuze ku muhanuzi, Umwami aduhamagarira kureba ko ubu bugingo nta mumaro kandi ko ibyo abantu bakora ngo babone umunezero cyangwa agakiza atari mpano y'ubuntu bwayo n'ubugingo bwo kubaho bwuzuye bwa Kristo kubw'Ijambo ry'Imana aho dushobora kwumva ijwi ry'Imana.
“Mutanga.” Iri jambo rivuga “gupima.” Ryari ryerekeye ku kubara no gupima ifeza cyangwa izahabu nk'igiciro kirihwa ku kintu.
“Ibitari ibyo kurya nyakuri.” Ni Igiheburayo kivuga, “kuki mutanga ifeza ku bitari umutsima.” Ibi birakomeye kandi birasekeje. Umutsima ni ugaragaza ibibeshaho ubugingo cyangwa igifasha umuntu, umunezero, no kumererwa neza. Ariko muri ibi, icyo umuntu abona si umutsima, ni imbura-mumaro. Intumwa Pawulo atuburira kwirinda imbura-mumaro nk'iyi mu gice cyerekana umumaro w'Ijambo ry'Imana (Abefeso 4:17).
Guhitamo kw'inshinga yo muri Yesaya 55:2a n'iri jambo rihakana, ibitari ibyo kurya, byerekana mu buryo busekeje ko bikomeye kandi ko nta mumaro ubushobozi bw'umuntu bugira cyangwa kubona icyahaza ibyo akeneye atari mu Mana n'umugambi wayo (reba Gutegeka 8:3).
“Mukorera ibidahaza.” “Gukora” aha bivuga, “uburetwa cyangwa agahato.” Ibihembo byacu bituruka ku murimo wacu cyangwa uburetwa.
Abantu bakunze gupima ibyo babonye kubw'umurimo bakorera ibidahaza. Umuntu rero, asigara agendera ku kigurudumu cy'ubukire mu gukurikirana ibintu - umwanya, imbaraga, ibinezeza, ibintu - ashakira umunezero aho utari no mu bintu bidashobora kuwutanga. Mbese umuntu yigera ashimishwa n'ibyo atunze? Amafaranga ahagije ni angahe? Menshi kurushaho! Umunezero ungana ute? Mwinshi kurushaho! Imbaraga zingana iki? Nyinshi kurushaho!
Gereranya iyi mirongo: Imigani 27:20; Umubwiriza 1:8; 4:8; 5:10. Mu muntu haba umwanya ushobora kwuzuzwa n'Imana yonyine; bityo ingingo ikurikiraho iri muri Yesaya 55.
Imirongo ya 2b na 3a iduhamagarira kugenzura Ijambo ry'Imana riruta cyane izahabu, ryerekana kandi rigatanga iby’agaciro nyakuri k'ubugingo.
“Mugire umwete wo kunyumvira, mubone kurya...” Ni hehe twumvira Imana? Ni mu Ijambo ryayo. Igitekerezo ni, ko kubwo gutegera amatwi Ijambo ry'Imana no gutungwa n'ukuri kwaryo, abantu, nta mafaranga cyangwa ibiguzi, bazabona icyo bashakaga ku giciro cyinshi, umurimo, n'umubabaro. Kubona no kugira ukuri kw'Imana bijyana ku kuruhukira no kwishimira imigisha y'Isezerano ry'Imana ritanga agakiza ku bantu bose n'ingaruka zako zose ku bugingo. Aha kandi honyine ni ho soko y'umutekano nyakuri, umunezero n'umumaro mu bugingo.


text:
Gotho ufite ibyangombwa bigaragaza ko yavutse ku itariki 31 ukuboza 1870 ashobora gusimbura Jeanne Calment wapfuye mu 1997 afite imyaka 122 ku mwanya w’umuntu wabayeho igihe kinini.
Inkuru dukesha the Independent ivuga ko nubwo ashobora guca aka gahigo, Gotho yifuza gupfa kuko kubera imyaka myinshi atakibasha kwigaburira cyangwa kwiyuhagira.
Nk’uko bigaragara mu mashusho yashyizwe hanze n’iki kinyamakuru, ikintu uyu mukambwe abasha ni ukujya kwicara hanze yitumurira agatabi.
Gotho uvuga ko kuramba abikesha kwihangana, igihe cye kinini akimara yiyumvira radio kuko amaso ye asa n’ayahumye adatuma abasha kureba televiziyo.
Ahamya ko amaze gushyingura abavandimwe be 10, abagore be bane ndetse n’abana be bose ndetse na we akaba yaratangiye kwitegura gupfa mu 1992 ari na bwo imva ye yacukuwe.
Nubwo ariko Ibiro bishinzwe ibarura muri Indonesia byemeza ko yavutse mu 1870, ntabwo azashyirwa mu gitabo cy’abaciye uduhigo( Guiness book of records) kuko bitoroshye kugenzura ko ibyanditswe mu byangombwa bye ari ukuri koko.


text:
Aba banyamabanga Nshingwabikorwa ni Byiringiro Siméon wayoboraga Umurenge wa Cyabingo; Mungarurire Fidèle wayoboraga Kivuruga; Uwimana Phocas wa Minazi na Twagirayezu Bernard wayoboraga Umurenge wa Nemba.
Umwe mu bakozi b’Akarere ka Gakenke wari witabiriye inama yahuzaga komite nyobozi, inzego zishinzwe umutekano muri aka karere n’Abanyamabanga Nshingwabikorwa b’imirenge yose y’aka karere ari naho aba beguye batangiye ubwegure bwabo, yaduhamirije aya makuru ndetse avuga ko amabaruwa yabo yamaze kugezwa ku karere.
Gusa ntiyashatse ko amazina ye ashyirwa mu itangazamakuru. Ati “Twamaze kugezwaho amabaruwa amenyesha akarere ko beguye ku mirimo yabo. Bose bavuga ko ari ku mpamvu zabo bwite.”
Umuyobozi w’akarere ka Gakenke, Nzamwita Déogratias, yabwiye IGIHE ko amabaruwa yo kwegura kw’aba Banyamabanga Nshingwabikorwa atarayabona.
Yagize ati “Nta mabaruwa yabo nari nabona kandi niyo nashingiraho,ubwo mwababaza bo ubwabo mukamenya byinshi.”
Aba banyamabanga Nshingwabikorwa bane bo mu Karere ka Gakenke mu gihe baba beguye, bakurikra abandi babiri bayoboraga Imirenge ya Musanze na Shingiro mu Karere ka Musanze ndetse n’abandi bo mu turere dutandukanye tw’igihugu begura agaragaza ko ari impamvu zabo bwite.


text:
Imishinga, inganda cyangwa ibigo byigenga byinshi bigaragara ko bitangira ari bito, nubwo uruganda rwaba runini nabwo ruhura n’ibibazo bitari bike. Uko uruganda rwawe ari runini ni nako rugira imikoranire cyangwa se itumanaho ryisumbuye. Kugira ngo ukomeze utere imbere mu byo ukora, ugomba kwereka abakiriya bawe ko ubitayeho kandi ko ushoboye gusubiza ibibazo, ibyifuzo byabo vuba kandi mu buryo bunoze.
Ugomba kandi kugira ubushobozi busesengura byihuse ibyo ukora kugira ngo umenye neza koko niba ibyo abakiriya bawe bakeneye aribyo ubaha. Ibi byose ushobora kubifashwamo n’isesenguranyandiko. Isesenguranyandiko ni iki?
Isesenguranyandiko ryakozwe na NICE Interaction Analytics ikaba ifasha imishinga cyangwa inganda nini gusobanukirwa neza impamvu abakiriya babagana. Ishobora kandi gutandukanya no gusobanura ikibazo icyo ari cyo cyose kibaye mu ikoranabuhanga. Ubutumwa bwose wohererejwe n’umukiriya buguha amakuru atandukanye nyayo y’imikorere yawe. Ayo makuru ushoboran kuyakoresha uhindura cyangwa unoza imikorere abakiriya bawe bakarushaho kunyurwa. Gukomeza gushimisha abakiriya ni kimwe mu bintu ukeneye kwitaho. Nyuma yo gukora ibyo byose abakiriya bawe ntibazakuvaho.
Ikoranabuhanga rigufasha kumenya n’iki abakiriya banjye bakunze kunsaba. Kwakira no guhitamo ubutumwa n’ibindi wohererezwa bishobora kugufata ibyumweru n’ibyumweru ariko igihe ukoresha ikoranabuhanga ubikora ako kanya mu gihe gito cyane.
Imbuga nkoranyambaga zigira akamaro
Abakiriya bakunda kugira aho bahurira n’inganda cyangwa imishinga bakorana nayo. Niba ntabyo ufite ubu, nakugira inama yo shyiraho paje ya Facebook na Twitter bigaragaza ibyo ukora. Imbuga nkoranyambaga ni kimwe mu bikoresho ushobora kwifashisha mu kumenyekanisha ibyo ukora. Ushobora gusubiza abakiriya bawe byihuse, ukabamara impaka n’impungenge ukoresheje imbuga nkoranyambaga. Nk’uko byagaragajwe ni ingenzi gutega amatwi abakiriya.
Ibi kandi ubikora ku bakiriya bawe ndetse no ku bakozi. Iyo ugaragaje ko utega amatwi abakiriya ukabumva neza bituma bumva ko ari ingenzi kandi bafite agaciro. Ku rundi ruhande nuramuka wimye agaciro ibivugwa n’abakiriya bawe babyanditse ku rubuga nkoranyambaga ukoresha, bizagira ingaruka zitari nziza ku byo ukora.
Guhangana n’ibibazo by’ururimi
Umubare munini w’abakiriya bawe bakoresha Ikinyarwanda. Ariko nk’uruganda cyangwa umushinga munini, uzashobora kugira abakiriya baturutse ahantu hatandukanye, bamwe badashobora kuvuga ururimi rw’iwanyu, aha ni ho ibibazo by’ururimi bivukira.
Ibi bishatse kuvuga ko ugomba kumenya izindi ndimi cyangwa se nibuze hari bamwe mu bakozi bawe babasha kuvuga indimi zitandukanye.
Muri rusange kunoza itumanaho mu mushinga wawe bisaba imbaraga kugira ngo ugere ku byo wifuza kugeraho. Uko ushimisha abakiriya bawe ni ko barushaho kukumenyekanisha no ku nshuti zabo n’imiryango. Ijambo ry’umunwa ni igikoresho kiza cy’imenyekanishabikorwa. Uko uruganda rwawe rwaba rungana kose ntuzibagirwe ko abakirya bawe bafite akamaro. Kurikiza ibisabwa byavuzwe hejuru maze utangire kunoza itumanaho cyangwa imikoranire uyu munsi.


text:
Kuri uyu wa 28 Gashyantare umwaka 2013, Ishuri Rikuru ry’Abadivantisiti b’Abalayiki ya Kigali (INILAK) yahaye impamyabumenyi abanyeshuri 631 bigaga mu mashami y’ubucungamari, amategeko ndetse n’ikoranabuhanga mu icungamutungo barimo abagabo 236 n’abagore 395 barangije muri iri shuri mu mwaka 2011-2012.
Mu muhango wo gutanga izi mpamyabumenyi Dr. Rwanamiza Erasme wari waje ahagarariye Minisitiri w’Uburezi yavuze ko ibibazo byose u Rwanda rufite bizakemurwa n’Abanyarwanda ubwabo kandi bajijutse, ari yo mpamvu buri muntu ufite ubushobozi akwiriye gutanga ubufasha mu guha uburere abana b’Abanyarwanda.
Dr. Rwanamiza yashimiye amashuri yigenga uko akomeje gutanga umusanzu wabo mu guteza imbere igihugu atanga uburere ku bana b’u Rwanda. Yagize ati “Mukomeze ibikorwa byanyu by’indashyikirwa byo kurerera u Rwanda, mutange uburere bufite ireme aho abana bacu bazajya bahangana ku isoko ry’umurimo. Mujye mwipima n’amashuri y’ahandi mukora ibizamini biturutse ku yandi mashuri, kugira ngo abana b’u Rwanda bakomeze gukora neza.”
Umuyobozi w’ishuri rikuru rya INILAK Dr. Ngamije Jean yashimye Leta y’u Rwanda ikomeje guha ubwisanzure Abanyarwanda cyane cyane yimakaza iterambere rirambye. Agira ati “Abanyarwanda dufite Leta nziza ikomeje kuduha icyerekezo cyiza natwe ababyeyi ntabwo tuzahwema guha uburere bwiza abana b’Abanyarwanda.”
Dr. Ngamije yakomeje avuga ko INILAK izakomeza guteza imbere igihugu irwanya ubujiji mu banyarwanda.
Umuyobozi uhagarariye INILAK mu rwego rw’amategeko, Pastor Ruhaya Ntwali Assiel yavuze ko iryo shuri rikomeje kwigisha abanyeshuri barigana kwihangira imirimo; ati “ni yo mpamvu yatumye dushyiraho ishami ryigisha ibirebana n’amakoperative.”
INILAK rimaze guha impamyabumenyi abanyeshuri 2852 mu nshuro eshanu kuva iri shuri ryashingwa mu mwaka 1997.


text:
Akarere ka Musanze karacyakomerewe n’ikibazo cya Nyakatsi
Mu gihe hirya no hino hari abavuga ko ikibazo cya Nyakatsi bagenda barushaho kugisezerera, mu karere ka Musanze ho kiracyabakomereye. Mu nama y’abafatanyabikorwa b’akarere ka Musanze (Joint Action More...
RDB yateye inkunga igera kuri miliyoni 19 imirenge itatu yo muri Burera
Ikigo cy’igihugu cy’iterambere (RDB) cyagenye inkunga igera kuri miliyoni 19 imirenge itatu yo mu karere ka Burera azayifasha kuzuza neza amazu y’abavuye muri nyakatsi. Uwambajemariya Florence More...
Burera: Gutura mu makoro bidindiza imirimo yo kubakira abavuye muri nyakatsi
Umuyobozi w’akarere ka Burera aratangaza ko kuba hari amwe mu mazu y’abavuye muri nyakatsi bo muri ako karere ataruzura neza ngo ni uko aho yubatse bigoye kubona ibikoresho byo kuyubaka ngo yuzure. More...
Ngororero: Akarere kabaye intangarugero mu guca nyakatsi-Brig. Gen. Jacques Musemakweli
Muri gahunda bafite yo kuzenguruka hirya no hino mu gihugu bareba uko uturere duhagaze muri gahunda yo kurwanya nyakatsi, abagize itsinda ry’igihugu ryashinzwe kurwanya nyakatsi bayobowe na brigadier General More...
Rubavu irashimwa ko yaranduye nyakatsi burundu
Akarere ka Rubavu karashimwa kuba kararanduye nyakatsi burundu kandi bakaba barayiranduye bivuye mu mikoro y’abaturage n’akarere. Ibi ni ibyashimangiwe na Brigadier Général Jacques Musemakweli More...


text:
Umuyobozi wa korale Bethfage Eustache Karera yavuze ko bari gutegura igiterane k’imbaturamugabo kizaba mu mpere z’uyu mwaka kikazaba gitandukanye n’ibindi bitaramo iyi korale yagiye ikora aho abantu bazahabwa amasezerano abinjiza mu mwaka wa 2017.
Aganira n’umubavu yavuze ko bari mu myiteguro yo gutehura igitaramo kizaba ari imbaturamugabo aho ngo bazaba bari gukora amashusho y’indirimbo bafite z’amajwi.
Yagize ati, " Turi mu myiteguro yo gukora amashusho y’indirimbo dufite kugera ubu tukaba twarateguye igitaramo tuzanafatamo amashusho yazo tuzaba turi kumwe n’amakorari akomeye yahano i kigali nkaba ndarikira abantu batandukanye bari hano mu mujyi wa kigali bakunda indirimbo zo guhimbaza Imana tutazahabura kuko tuzaba turi kumwe n’amakorari akunzwe ya hano mu Rwanda"
Umuyobozi wa korale Bethfage Eustache Karera
Nk’uko yabivuze iki gitaramo kizitabirwa n’amakorale akomeye yahano mu mujyi, aho hazaba harimo amakorali nka Korale Shalom yo muri ADEPR Nyarugenge , Korale Besalere guturuka muri ADEPR ya Nyanza ku mudugudu wa Murambi , Korale Ukuboko kw’iburyo yo muri ADEPR Gatenga n’andi ma Korales yo kuri uwo mu dugudu wa Karambo.
Iyi korale yavutse 1998 muri 2001 itangira gukora ibitaramo mu gihugu ahantu hatandukanye. Ifite umuzingo umwe n’ukuvuga volume 1 y’indirimbo z’amajwi ariko ikaba irimo kwitegura gutangira gukora amashisho.
Iki giterane kikazaba mu kwezi kwa Cumi nabiri 15 - 17/12/2017 . Ikazaririmba indirimbo nyinshi zirimo Turakumbuza Abera na Utukufu n’izindi zafashije abatari bake mu minsi ishize ikora umurimo w’Imana.
Abaririmbyi ba Korale Bethfage bari muri myiteguro ikomeye cyane bitegura icyo gitaramo kidasanzwe.
Bamwe mu baririmbyi b’iyi korari baganiriye n’umubavu bavuga ko hazaca uwambaye kuko ngo bari mu myiteguro idasanzwe, bagize bati, "muri iki gitaramo hazaca uwambaye ukurikije imyiteguro turimo nka korale Bethfage ubwayo ukuntu turirimba noneho wakwongeraho izi zindi tuzaba turi kumwe bikaba bigaragara ko umuriro w’Umwuka wera uzaka abantu bagafatwa".


text:
Rwanda : Icyaha cyo gukubita no gukomeretsa nicyo cyakozwe inshuro nyinsi mu mezi atatu ashize mu karere ka Gicumbi
Mu nama y’umutekanao yaguye y’Akarere ka Gicumbi yabaye tariki 22/11/2012, abari bayitabiriye barebeye hamwe uko umutekano uhagaze muri ako karere  no gufatira hamwe ingamba zo gukomeza kuwubungabunga aho hagaragaye ko icyaha cyo gukubita no gukomeretsa ari cyo cyakozwe inshuro nyinsi mu mezi atatu ashize.
Nk’uko byatangajwe n’uwari uhagarariye Polisi muri ako Karere ka Gicumbi  AIP Habimana Ildephonse avuga ko icyaha cyo gukubita no gukomeretsa ari cyo cyakozwe inshuro nyinsi mu mezi atatu ashize.
Ibi basanze bigaragara ko abakora ibyo byaha baba banyoye ibiyobyabwenge bityo bafata ingamba zo kurushaho kurwanya ibiyobyabwenge ndetse no kurushaho kugenzura utubari dufungura mu masaha y’akazi.
Ibi kandi bazabifashwamo n’abaturage bahana amakuru y’aho ibyo biyobyabwenge biri ndetse binabafasha kumenya uburyo byinjira muri ako Karere dore ko Kanyanga yinjira muri ako Karere ka Gicumbi iturutse mu gihugu cy’abaturanyi cya Uganda.
Igisubizo kuri iki kibazo basanze izo ngamba zo guca ibiyobyabwenge n’ubusinzi  bizatuma urugomo rugabanuka ndetse rukaranduka burundu.